Kultura komuna elikatu –\nJatorriz Berrian argitaratua\nJean-René Etxegarai Euskal Elkargoko lehendakaria eta Iñigo Urkullu EAEkoa bildu ziren joan den martxoaren 4an, Gasteizen. Oraingoz, argazkia eta zenbait zertzelada baizik ez dira agertu prentsan, eta beharbada hobe da horrela. Elkarlanean ari direlako seinalea eman nahi izan dutela ulertzen da. «Elkar Aditze Memorandum» bat iragarri dute udarako. Orduan ageriko da zer dioen txosten horrek, zein izanen diren elkarlanaren ardatzak eta zenbat sakonduko diren.\nAmestoi, Etxegarai, Elorza, Urkullu eta Anton, atzo, Ajuriaenean. MIKEL ARRAZOLA / IREKIA (Berria)\nXehetasun gutxi dagoenez eta oraindik txostena idazten ari direnez, une egokia izan liteke hastapenetan dagoen elkarlan proiektu horretarako proposamenak plazaratzeko. Euskara, kultura, turismoa, laborantza, garraioa, lurralde-politika eta migrazioa dira aipatu dituzten gaiak. Bakoitzetik balegoke zer sakondu, baina Etxegarairen adierazpenean dago muina, egunkari honetako albistean agertu zen bezala: «muga juridikoak eta burukoak gainditzeko» beharra aipatu zuen, eta azpimarratu ordezkari politikoek badituztela erantzukizun «kulturalak» ere, ardura instituzionalaz harago, kultur komun hori gabe «ezerk ez lukeelako zentzurik».\nHain zuzen, kultura komun hori elikatzea eta indartzea izan behar da elkarlanaren helburua. Etxegaraik badaki zertaz ari den ardura instituzionalez ari denean. Euskal Elkargoak dauzkan eskumenak eta aurrekontuak ez dira inondik ere Euskal Autonomia Erkidegoak dauzkanak. Badaki bere karguari «lehendakari» deitzea onartzen duela hiztegiak; baina badaki ez dela gauza bera EAEko lehendakari izatea edo Euskal Elkargokoa. Alde horretatik, komeni da Gasteizko argazkiak eragin lezakeen ilusio optikoa zuzentzea (azpimarratuta argazki horretatik falta direla Nafarroa Garaiko ordezkariak): Euskal Elkargoa ez da «Iparraldeko» EAE. Eusko Jaurlaritzak ere hartu beharko du kontuan aurrekontu eta eskumen desoreka hori, kultura komuna tiratuko duen gurdiko zaldi gehienak berak ezarri beharko baititu.\nEtxegarai «ardura instituzionalaz harago» lan egiteaz mintzo denean, uler daiteke Euskal Herriko erakundetzearen mugetatik haragoko lanak egiteaz ere ari dela. Eta muga horiek handiak badira ere Euskal Elkargoarentzat, EAEk ere badauzka bereak. Zer egin, beraz, kultura komun horren alde?\nEuskararen «erabileraren aldeko ekimenak sustatuko» dituztela iragarri dute. Kanpainak baino zerbait gehiago beharko da horretarako: beste hainbat neurriren artean, lan mundua euskaldundu behar da, hori gabe, nekez bermatuko delako euskararen prestigioa eta erabilera. Bidasoaren alde bateko eta besteko herritarren arteko gurutzatzeak harreman ekonomikoen bidez areagotuko dira, eta harreman horiek errazagoak izateko giltza da euskara.\nEkonomiaren bi ardatz aipatu dituzte: laborantza eta turismoa. Harremanak bultzatzeko bi arlo estrategiko dira (ez bakarrak). Laborantzari dagokionez, «euskal produktuen marka propioa» sortu nahi lukete. Adibidez, ona litzateke euskal txerriaren sor-marka nazionala sortzea edo euskal sagardoaren jatorri izena Euskal Herri osora zabaltzea, izenarekiko leial egon nahi bada. Gogoeta eta elkarlan horrek eragingo ahal du «Basque Country», «Pays Basque», «Pais Vasco», «Euskadi», «Euskal Herria», «Vasconia» eta gainerako hitzen erabilerari buruzko argitze bat. Laburbilduz: hitz horiek guztiak, berez, Euskal Herri osoarentzako direla onartzea.\nMarka horretan argi eta irmo egotea estrategikoa da «euskal turismo jasangarria eta kalitatekoaren aldeko apustuan». Oraingo turismo politika «jasangarria» den ala ez aztertzen hasi gabe, turismo horrek Euskal Herria bere osotasunean aurkeztu behar luke, erakundeen eskutik. Eta «kalitatean» sartzen da lurraldeaz gain, hizkuntza eta euskal kultura erakustea. Gastronomiaz harago doan kultura, bistan da.\nKultura politika da, preseski, elkarlan horren beste ardatz bat. «Euskal kultura sustatzen duten kalitatezko proiektuak» bideratzeko xedea erakutsi dute. Ez da ongi ulertzen proiektu espezifiko batzuk bultzatu nahi dituzten ala dagoeneko daudenen promozioa lagundu. Kalitatezko kultura ekoizpenak badaude, bistan da, antzerkian, musikan, zineman edota, literaturan. Zailtasuna dago kultura ekoizpen gehienentzat, Bidasoa zeharkatzerako orduan (alde batetik edo bestetik).\nErakundeetatik etor litekeen sustapen egokiena da kulturaren zabalkundea eta programazioa laguntzea. Lapurdin, Nafarroa Beherean eta Zuberoan antolatzen diren kultura ekitaldi gehienak elkarteek (ikastolek eta abar) antolatzen dituzte. Haren berri heltzen zaienean ere, nekez ausartzen dira antzerki profesional bat ekartzera, dirua galduko duten beldurrez. Erakundeen elkarlan horrek bermatu behar luke euskal kulturaren programazio nazional bat, ardura hori ez uzteko diruz larri dabiltzan elkarteen bizkar. Gero ere, elkarte horiei utz dakieke aukera taberna zabaltzeko edo taloak saltzeko.\nLaburbilduz, uda hasierarako iragarri duten «memorandum» horri eska dakiokeena da euskal esparru nazionala eraikitzea, bai ekonomian, bai kulturan, bai hizkuntza politikan. Eta baita ere garraio publikoan, kirolean eta beste hainbat arlotan. Ea argazkitik eta muga (fisiko eta legal) administratiboetatik harago doazen.\nEAE, euskal elkargoa, Jaurlaritza, Kultura komuna elikatu, nazio eraikuntza, naziogintza\n5 pentsamendu “Kultura komuna elikatu”-ri buruz\nJJ 2019-03-22 00:54\nMarketin hutsaren itxura guztia dauka tamalez. Ez dago aurrekaririk, argazki horretatik egitasmo sendorik irtengo dela pentsatzeko. Politikari profesionalek argazkialdi etengabekoan dihardute, eta horretan adituak dira EAJkoak, adibidez. Euskara, gainera, pagotxa handia da gisa horretako antzezkizunetarako. Edozer iragarri daiteke, ez baitago igarkizun horren jarraipenik egingo duen erakunde edo talderik. Soufflé puztu handi huts-hutsa eraiki dute EAEko agintariek euskararen inguruan, euskalgintzaren paralisi latza lagun. Horra beste kapitulu bat, Urkulluk dioen bezala, “Euskadi eta Iparraldearen” arteko elkarlana. Izendapenetik beretik iruzurra: izan ere, Euskadi EAE baino ez bada (ai, si Sabino viviría…), “Iparraldea” nongo iparraldea da ba???\nxakht 2019-03-22 08:10\nKultura komuna = kultura-komuna = the culture toilet.\nxakht 2019-03-22 08:15\nEneko Bidegain 2019-03-22 08:40\nOsoki ados zurekin JJ\nBenat Castorene 2019-03-22 13:09\nLuzaz, Hegoaldetik, euskal gobernutik, confebasketik edo historiaz\ndeus ez zakiten beste batzuengandik entzun behar izan ginuen\nhorrelako farisaukeriak :\n“…problema da zuekin, aurrean ez dugula interlokutore ofizialetik…”\nOrai bai kontent izan daitezkeela denak!\nIzan ere, gu euskaldunak ordezkatzeko, badugu hiri frantses baten\nauzapez frantses bat, gu preso atxikitzeko frantziak berak\neraikitako “elkargo” erakundearen buru.\nDakidanez Etchegaray jaunak euskara ezdaki eta ofizialki bere burua\nfrantziartzat dauka. Ez da deus normal ez denik horretan.\nEgiazko problema gure aldetik dator, hau da: guk gure ordezkaritzat eta gure lehendakaritzat hartu nahi dugula gure amets iratzarrian.\nNola ez ados izan JJrekin?\nZerbait zinez on atera baledi euskal herriarentzat, mirakulua izango


Bat osatzea adierazpena erreklamazio - tokiko epaitegiak\nBat osatzea adierazpena erreklamazio — tokiko epaitegiak\nHasi nahi baduzu, epailearen kasu lortzeko, zure dirua edo ondasunak atzera, behar izango duzu bete adierazpen bat erreklamatzea eta fitxategi Txiki Erreklamazioak Zatiketa Tokiko Auzitegia.\nEn adierazpena erreklamatzea, deitzen dira ‘plaintiff’ eta beste alderdi deitzen da ‘salatua’. Behin amaitu duzu xehetasun inprimakia, behar izango duzu seinale formularioa. Ari zaren bada, sinatu adierazpena erreklamatzea enpresa edo beste erakunde, ere izango duzu behar idazteko zergatik onartzen dira ikurra enpresaren izenean. Adibidez, izan ahal izango duzu ‘Zuzendari’ edo ‘Baimendutako Ofizial’ konpainia. Behar izango duzun fitxategia jatorrizko adierazpena aldarrikatzen plus kopia bat. Auzitegi mantendu egingo jatorrizko eta emango dizu atzera zigilatutako kopia. Egin behar izango duzu kopia bat bakoitzerako demandatu eta kopia bat zeure burua. Bada ia denbora hasteko kasu bat da ideia ona fitxategia zure adierazpena aldarrikatzen pertsona edo online aukera saihesteko zure forma lortzean galdu post. Nahi izanez gero, auzitegiak zerbitzatzeko adierazpena aldarrikatzen salatua, ordaindu behar izango duzu gehigarri bat kuota garai hartan aurkezteko formularioa.\nOrdaindu ahal izango duzu cash, kreditu-txartela, EFTPOS edo txeke\nBada ordainduz gero check it ordainagiria egin beharko NSW Tokiko Epaitegiak. Nahi baduzu, eskatu auzitegiak atzeratu edo uko aurkezteko kuota izango duzu bete behar, Aplikazio bat atzeratzeko, uko edo indartzea tasak. Erantsi beharko agirien kopiak duten laguntza eskaera, hala nola, Centrelink letrak, payslips, banku-laburpenak, zerga itzultzen eta froga zorrak zor duzu. Hartu ahal izango duzu, edo posta inprimakia eranskinak auzitegi noiz fitxategia zure adierazpena aldarrikatzen. Auzitegi langileak izango zigilua, data eta jarri fitxategi bat, zenbaki-adierazpena eskatzeko formularioa eta kopiatu.\nDokumentu bat auzitegi baten zigilu bat deitzen da ‘zigilatu kopiatu’\nBehin sailkatua izan adierazpena aldarrikatzen, behar da zerbitzatzen salatua. ‘Zerbitzatu’ adierazpena erreklamatzea bide emanez edo bat bidaliz zigilatutako kopia formularioa salatua. Badira buruzko arauak nola behar bezala zerbitzatzeko adierazpena aldarrikatzen\nZatiketa Korea Mundu Gerraren Ondoren, bi Gertakarien Laburpena


MAITASUNA ala HIL – Kontu Lepo\nMAITASUNA ala HIL\n2018-01-16 / (H)iltzeak / 0 Iritzi\n…el amor es gasolina para los coches que somos\nviejos prototipos olvidados por la razón mercantilista…\nGaur arte, KontuLepon aipatu izan diren eraldaketa marko, ideia iraultzaile eta proiektu guztiak ezinbesteko dute harreman sozialen eraldaketa. Kultura berri baten sorrera. Gizartea benetan, errotik, eraldatzeko (astintzeko) ezinbestekoa da aldaketak plano guztietan ematea. Lehenik eta behin, gure arteko harremanak ulertzeko modua aldatzea.\nAldaketa bat ezin da eman bestea gabe. Ezin dugu harreman sozialen eraldaketa erreal bat eman gaur egungo gizartearen markoan, eta ezin dugu gaur egungo gizartea aldatu lehenengo ez bagara gure arteko harremanak beste era batera ulertzen hasten. Noski, hau ez da egun batetik bestera emango. Baina gaurtik hasi behar da. Gure eskuetan dago elkarren arteko harremanak beste modu batean ulertzen hastea, kode berriak sortu eta hauek praktikan jartzea, eta batiz bat, harreman hauen sorrera eta indartzea ahalbidetuko duen marko bat sortzea. Kultura.\nElkartasuna, laguntasuna, zaintza… maitasuna? Hitz honi muga asko jarri izan zaizkio. Batzuek esango dute oso “kontaminatuta” dagoela. Egia da, maitasunaz ari garenean oso harreman afektibo konkretuak ditugula buruan: bikote harremanak, lagun gutxi batzuekiko sentitzen duguna eta gertuko familiarekin duguna.\nHarreman sozialak errotik eraldatzeaz ari garenean biziko garen gizartean, sortuko dugun kulturan, aipatutako harremanetan berez ematen diren balore hauek de facto emango diren marko bat sortzeaz ari gara. Hau da, eraiki nahi dugun horretan, elkartasuna, laguntasuna, zaintza eta maitasuna bezalako baloreak oinarrian biziko ditugu. Kontzienteki baina modu inkontzientean, transzenditu eta aurrera pauso bat emanez. Gu ezagutzera behartuko gaituen pausoa, baina gu ezagutzeko modu bereizi bat, besteengandik hasiko dena, kolektiboa. Kolektiboki garatzen goazen heinean, bakoitza bere baitan garatuko delarik. Honek, nahitaez, elkartruke harreman bat eskatzen du, erabat beharrezkoa, garapen indibidualerako eta garapen kolektiborako. Izan ere, indibidualismoan oinarrituriko gizarte honen kodeekin amaitzea dakar, pertsonen garapena, beren pentsamenduak, ezin dira indibidualismoan oinarritu. Finean, kolektiboaren bidez norbera ezagutzea eta garatzeaz ari gara.\nEta hau ez ote da, azken finean, maitasuna?\nZINE ZIKLO AMOROSUE:\nUrtarrilak 18, osteguna, 21:00tan Gaztetxien.\nThe Lobster (2015) Yorgos Lanthimos


“Konpromisoa berresten dugu herrialderako agenda bat, elkarrizketa, negoziazioa eta akordioa garatzeko” | Confebask\n“Konpromisoa berresten dugu herrialderako agenda bat, elkarrizketa, negoziazioa eta akordioa garatzeko”\nConfebaskeko lehendakari Eduardo Zubiaurreren adierazpenak, Elkarrizketa Sozialaren Mahaiaren aurtengo lan agendaren aurkezpenean\nConfebaskeko ordezkaritza, bileraren hasieran (Argazkia, Irekia)\nGaur goizean, Elkarrizketa Sozialaren Mahaiaren (ESM) 2021eko lan agendaren aurkezpenean, Euskal Enpresarien Konfederazioko lehendakari Eduardo Zubiaurrek nabarmendu duenez, “elkarrizketaren eta hitzarmen sozialaren aldeko apustua Confebasken ardatz estrategikoa izan da eta da. Horregatik, berretsi egiten dugu herrialderako agenda bat, negoziazioa eta akordioa garatzeko konpromisoa. Izan ere, enpresarik gabe ez dago aurrerabiderik ez gizarte kohesiorik. Eta zeregina gure gain hartzen lehenak gara: inbertsioaren, gure ekoizpen sarea modernizatzearen, enpleguaren, pertsonen, garapen jasangarriaren eta krisitik elkarrekin ateratzearen alde”.\nLan plan horren barruan, Confebaskeko lehendakariak aurreikusita dauden hiru jarduera azpimarratu nahi izan ditu bereziki: “4.0 Industriarako trantsizio justu baterako Itun Soziala sinatzea –oso aurreratuta dago–; lanbide heziketako eredu propio bat sortzea, enpleguari begira; eta krisian dauden sektoreetako pertsonak birkualifikatzeko eta birkokatzeko proiektu zehatz bat –estrategikoa dela uste baitugu–, aurki jarriko dena martxan, proiektu pilotu baten bitartez. Jarduera zehatzak dira, interes partikularren gainetik dauden herrialdeko politika eta erronkei ekiteko.\nIldo horretan, Eduardo Zubiaurrek nabarmendu du “agenda anbiziotsua dela bere helburuetan, eta irismen luzekoa epeei dagokienez. Izan ere, herrialdearen trantsizio berritzaileez ari gara, enplegua, prestakuntza, 4.0 industria, laneko osasuna, berdintasuna eta politika sozialak bezalako esparruetan”.\nEuskadiko enpresa erakundeek zerbait argi badugu –jarraitu du–, hori da gure gaur egungo garapen eta ongizate eredua bermatzeko modu bakarra enpresa lehiakorrak edukitzea dela, egunerokoak dakarzkigun desafioei aurre egiten jakingo dutenak. Uste dugu ESM tresna baliagarria dela helburu horiek lortzeko. Eta guk gure ekarpenak eginez lagunduko dugu”.


Hiru euskal garatzailek euskarazko bozgorailu adimendunaren proiektua martxan ipini dute | Zientzia eta Teknologia | GAIAK\n2020 AZA. 26 - 12:20h\nElhuyarrek, Skurak eta Talaiosek euskaraz ulertzeko eta hitz egiteko gai izango den bozgorailu bat garatu dute: Mycroft.eus. Proiektua "European Language Grid" laguntza-deialdira aurkeztutako 110 proiektuetatik hautatua izan da, Frantziar eta Espainiar estatuetako eremu administratiboan bakarra.\nBeñat Irasuegi (Talaios), Jaione Martínez (Skura) eta Igor Leturia (Elhuyar), proiektuaren aurkezpenean. (Elhuyar)\nElhuyarrek, Skurak eta Talaiosek Elhuyarren hizketaren ezagutza eta sintesia sistemak egokituko dituzte euskaraz ulertzeko eta hitz egiteko gai izango den bozgorailu adimendun bat garatzeko, Mycroft.eus izenekoa.\nHorretarako, "Mycroft AI" software libreko gailua egokitu dute, Elhuyarren bi sistema hobetuz eta integratuz: hizketaren ezagutza eta sintesia, biak ala biak adimen artifizialean eta "Deep Learning" deritzon teknologia oinarri hartuta garatu direnak.\n«Euskara eremu digitalean sendo egon dadin, beharrezkoak dira hainbat eragileren jakintza, ezagutza eta elkarlana. Egitasmo honek horixe du xedea, punta-puntako teknologia garatzeko norabide berean ariko diren erakundeen indarrak metatzea, administrazioaren babes eta laguntzarekin», azaldu dute garatzaileek ohar batean.\nProiektu honek izaera esperimentala duen arren, ikerketa eta garapeneko prozesuaren amaieran, urtebete barru, euskarazko bozgorailu adimendun guztiz funtzional bat izatea aurreikusten da. Bozgorailu berria asmo handiko proiektu bat da: erabiltzaileen pribatutasuna bermatuko du eta genero-ikuspegi egokia izango du txertatuta.\nHorrez gain, Elhuyarren ahotsaren ezagutza eta sintesia bozgorailuen domeinura egokituko da, eta tokiko gaitasunak garatuko dira, euskarazko bozgorailuak Euskal Herriko albisteak, musika eta erosketak lehenetsi ditzan.\nUrtebete iraungo duen proiektu honek Gipuzkoako Foru Aldundiko Etorkizuna Eraikiz ekimenaren babesa jaso du, baita Lakuak enpresen I+Ga bultzatzeko duen Hazitek programaren laguntza ere. Errenteriako Udalak Torrekua eraikina utziko du proiektua bertan garatu ahal izateko.\nProiektuaren garrantzia neurtzeko, adierazgarria da Europan jaso duen babesa eta laguntza. European Language Grid Europako laguntza-deialdira aurkeztutako Europa osoko 110 proiektuen artean, hautatutako hamarretako bat izan da Mycroft.eus, Frantziar eta Espainiar estatuetako eremu administratiboan bakarra.\nEuropean Language Gridek, ELGk, MetaForum kongresua antolatuko du abenduaren 1etik 3ra. 2020ko edizioa birtuala izango da, eta, bertan, poster-saio bat egingo da, ELGk hautatu eta diruz lagundu dituen proiektuak hizkuntza-teknologien komunitateari aurkezteko.\nMycroft.eus proiektua izango da horietako bat. Aurtengo MetaForum kongresuan parte hartzen dutenek, beraz, aukera izango dute euskarazko bozgorailu adimendunaren zehaztasunak ezagutzeko.


Estazioa aukeratu 4 Águilas : 4 km/h : Iparra Mazarrón : 2 km/h 4 Cartagena : 4 km/h : Hego-mendebaldea San Javier (La Manga) : 7 km/h Fuente Álamo de Murcia : Estazioa geroratutako denboran. Último dato disponible de las 18:00 3 Torre-Pacheco : 3 km/h : Ipar-mendebaldea 12 San Javier Aeropuerto : 12 km/h : Mendebaldea Moratalla : Estazioa geroratutako denboran. Último dato disponible de las 18:00 3 Caravaca de La Cruz : 3 km/h : Mendebaldea Calasparra : 6 km/h Bullas : Estazioa geroratutako denboran. Último dato disponible de las 18:00 Jumilla : 2 km/h 5 Cieza : 5 km/h : Mendebaldea Archena : Estazioa geroratutako denboran. Último dato disponible de las 18:00 Mula : 19 km/h 6 Murcia : 6 km/h : Hego-mendebaldea Caravaca de La Cruz, Los Royos : Estazioa geroratutako denboran. Último dato disponible de las 18:00 Lorca, Zarcilla de Ramos : 11 km/h 3 Lorca : 3 km/h : Hego-mendebaldea Puerto Lumbreras : Estazioa geroratutako denboran. Último dato disponible de las 18:00 Totana : 5 km/h Alhama de Murcia : 13 km/h Molina de Segura : 10 km/h Abanilla : Estazioa geroratutako denboran. Último dato disponible de las 18:00 12 Yecla : 12 km/h : Ipar-mendebaldea Yeste, Embalse Fuensanta : Estazioa geroratutako denboran. Último dato disponible de las 18:00\tYeste : Estazioa geroratutako denboran. Último dato disponible de las 18:00\t7 Hellín : 7 km/h : Hego-mendebaldea Tobarra : Estazioa geroratutako denboran. Último dato disponible de las 18:00\t7 Baza : 7 km/h : Hegoa Vélez Blanco - Topares : Estazioa geroratutako denboran. Último dato disponible de las 18:00\tAlbox : 24 km/h : Mendebaldea\t3 Huércal-Overa : 3 km/h : Ekialdea Orihuela : 5 km/h : Mendebaldea\t0 Pinoso : 0 km/h : Bare Rojales : 2 km/h : Iparra\tFontanars dels Alforins : Estazioa geroratutako denboran. Último dato disponible de las 18:00\tVillena : 8 km/h : Iparra\tNovelda : Estazioa geroratutako denboran. Último dato disponible de las 18:00\tElche/Elx : Estazioa geroratutako denboran. Último dato disponible de las 18:00\t11 Alicante-Elche Aeropuerto : 11 km/h : Mendebaldea 3 Alicante/Alacant : 3 km/h : Mendebaldea Benidorm : 3 km/h : Iparra\t9 Alcoy/Alcoi : 9 km/h : Hego-mendebaldea


10 urte, kantu zaletasuna landu eta plazaratzen - Usurbil - Noaua.eus\nNoaua Aldizkaria 2019-03-29 11:57\n10 urte bete ditu Usurbilgo Euskal Kantu Taldeak. Usurbil eta Nafarroako ehunetik gora kantuzale bilduta ospatuko du larunbatean (martxoak 30) urtemuga festa berezia. Taldeko bi kiderekin bildu da NOAUA! jaialdiaren bezperatan.\nGarai batean lanean, kalean, etxean abesten zutenak, pixkanaka musikari eta dantzarien ikus-entzule izatera igaro ziren eta horrek, “garai batean kanturako genuen zaletasuna murriztea ekarri zuen pixkanaka, norberak kantatzeko ez duela balio sinesteraino”. Egoera hau irauli eta zegoen hutsunea bete nahian, kantu zaletasunaz blaitutako Ipar Euskal Herrira eginiko hainbat bisitetatik sortu zitzaion lagun talde bati, Usurbilen lotune bakarrak euskara eta abesteko zaletasuna izango zituen kantu zaletuen bilgune irekia sortzea.\nEuskal Herrian beste hainbat herrietan gertatu izan denaren ispilua izan zen herri hau. 2009. urtean sartu berritan, Udarregi Ikastolako musika gelan hasi ziren lantzen kanturako zuten zaletasuna. Lerrootan protagonista nagusia dugun 10 urteko ibilbidea osatu duen Kantu Taldea jaio zen. Ordutik, euskara eta euskal kantutegia ardatz, kantu zaletasuna lau haizeetara gogotik hedatzen aritu dira. “Hori berreskuratu nahi izan dugu, kantua baita gure adierazpen primitiboena”.\n10 urte pasata, osasuntsu da taldea. Asteleheneroko ikastaroan, “35-40 bat lagun biltzen gara. Jendea gustura dator abestera, kantuan gozatu eta ondo pasatzera”. Beste musikariei entzuteaz gain, ikus-entzule pasiboak izateari utzi eta kantu zale eta eragile aktiboan bilakatu da taldea, eta taldeko kideak.\nKantuak dituen dohainak sustatzen dihardute. Haurtzarotik heziketan abesteko ohitura txertatzeak “haurrari izugarrizko garapena dakarkio”, adierazi digu Kantu Taldeko kide Mikel Usabiagak.\nGuztiontzako jarduera osasuntsua dela azpimarratu digu Jaione Eskuderok, ikertua eta frogatua dagoela. “Kantuak garuna irekitzen du, edozertarako prestatzen gaitu”, dio Eskuderok.\nTaldea, herri eragile ahaldundua\n10 urteotan herri eragile anitzekin aritu dira elkarlanean. NOAUA! K.E.-rekin eta Udalarekin esaterako, kantu-liburuxkaren lanketan. Aldaketa nabarmena ekarri zuen taldera. “Hasieran kantuen orrien fotokopiak atera eta banatzen aritzen ginen. Kantuak eta orriak pilatzen zihoazen. Berehala ikusi zen kantu-liburuxka baten beharra”, oroitu digute Kantu Taldetik.\nLehen urteetan kaleratu zen lehen edizioa zaharkitua geratu eta bigarrena ere argitaratu zen. Eta hirugarren bat ere beharko da agian etorkizunean, “badira hainbat kanta gustuko izan eta jarri litezkeenak”.\nBota Punttuba, Usurbilen Nahi Ditugu, Gure Pakea Elkartea, Zumarte... izan dituzte bidelagun 10 urteotan. “Elkarlan hori garrantzitsua da, elkarren arteko hormak hautsi eta halako elkarbizitza bat izateko. Usurbilek hainbat eragile ditu zorionez eta Kantu Taldea horietako bat da. Pozik gaude horregatik”, adierazi diote Kantu Taldetik NOAUA!ri. Hainbat dinamika sortu dira elkarlan horietatik; besteak beste, kantua, bazkari edo afariekin edota bertsoekin uztartu izan dituzteneko saioak, sortzaile ezberdinen omeneko saio monografikoak beste herri eragileen hitzorduetan ere parte hartu izan dute. Talde barrura begira, “kantu-jira eta kantu-afari mordoa egin dugu”. Topaketak beste kantu taldeekin. Herritik kanpora ere jo dute abestera, ez baita ahaztu behar Usurbilgoa Euskal Herriko Kantuzaleen Elkarteko kide eta sustatzailea dela, Euskal Herrian diren gainerako antzeko kantarien bilguneekin batera. Bada gogoan duten une berezi bat. Institutuko ikasleekin Mahaspildegi elkartean belaunaldi arteko kantu-afaria ospatu zutenekoa.\nAhalduntzea eta kohesioa\nJorraturiko bidean aipatzeko hiru lorpen baditu Kantu Taldeak. Batetik, transmisioan egin duten ahalegina. 300 kantez osaturiko liburuxka hartu eta plazara abestera irtenda, “jendearen belarrietara nahi gabe ere iritsi egiten da, transmisioan ari gara”. Bigarrenik, herri kohesioan sakontzeko egin duten ekarpena. “Gizartean ditugun hormak hausten ditu, denok maite baitugu abestea”.\nBestetik, norbanako gisa eta talde mailan eman den ahalduntzea. Urrun zuten plaza hartu dute. “Hasieran ez ginen hain ausart abesten, baina horma hori pixka bat hautsi da”. Aurrera begira ere horretan jardungo dute ziur. Larunbateko festa igarota, urtemuga hau ospatzeko ez dute baztertzen aurten hitzaldi edota jai giroko ekitaldiren bat antolatzea. Gainerakoan, argi dutena da orain arteko bidean sakontzen segi nahi dutela. “Taldeko asko konturatu gara zenbat dugun ikasteko. Konturatzen gara kantatzeak baduela ikasi beharreko ibilbide polita”, adierazi digu Mikel Usabiagak. Jaione Eskuderok askatasunez kantatzera animatzen gaitu. “Libre kantatu, libre sentitu abesten, batere beldur eta lotsarik gabe”. Zorionak!\n"Guztiok dugu kantatzeko eskubidea"\nUsurbilgo Euskal Kantu Taldeko ikastaroetako eta kantu-jiretako lehen gidaria Susi Elosegi izan zen. Duela bi urte, Udarregi Ikastolako musika irakaslea ere baden Jaione Eskuderok hartu zuen lekukoa. Ikasteko gogotsu, eroso eta gustura ari zen taldea aurkitu zuela adierazi dio NOAUA!ri. "Jende ezberdinez osatutako talde ireki bat. Horixe ikusi dut usurbildarron artean", dio Eskuderok. Urte luzez borrokatu da, gaizki abesten duen inor ez dagoela aldarrikatzen. Aldarri hau noski, Kantu Taldera ere eraman du. "Duela gutxi taldean hasi diren kide berri batzuk sekula ez dutela kantatu esan zidaten, ez direlako abesteko gai sentitu. Txikitan edo gaztetan gaizki absten zutela adieraziz kantutik apartatu zituztelako".\nJaioneren lan ildo nagusia da honako hau transmititzea. "Denok balio dugu abesteko, barrutik ateratzen zaigun hori adierazteko gai gara". Kantu Taldearen dinamikan txertatua dute ikuspegi hau. Kantarien ahotsak ez dira abestietara egokitzen. "Ahotsak bilatu egiten ditugu. Kanta kantariearen ahotsa eta doinura egokitzen dugu, dena naturalki", nabarmendu digu Eskuderok.\nHorregatik, Kantu Taldea herri osora zabaldua dagoela dio. Abestea ere guztion eskubidea dela aldarrikatzen du. "Zer behar da taldean kantuan jarduteko? Gogoa besterik ez. Guztiok dugu kantatzeko eskubidea eta kantarekin bizi eta adierazteko aukera"; dio Udarregi Ikastolako musika irakasleak.\nGogoan izan, Usurbilgo Euskal Kantu Taldea astelehenero biltzen da 18:00-19:00 artean Agerialdeko musika gelan. Saio hauetan, gero plazara irteten direnean kantatuko dituzten abestiak prestatzen aritzen dira.\nHitzordu bikoitza asteburuan\nAsteburu honetan hitzordu bikoitza izango dute; larunbatean 10. urtemuga festa, eta Felix Sarasolari igandean 12:00etan frontoian egingo zaion herri omenaldian ere parte hartuko dute.


Oilaskoak eta arrautzak saltzera Elizondorat - Mintzoak - Ipar Euskal Herriko ahozko memoriaren ataria\nElizondoko azokara joaten ziren garai batean. Oilaskoek eta arrautzek estimazio handia zuten. Oihala erosten zuten eta gero herria josten zuen jostunak. Denetarik erosten zuten etxerako. Orduan laborarien jeneroak diru egiten zuen. II. Mundu Gerla garaia zen.\nBadihardugu (ahotsak.eus) elkartearen artxibo-kodea: ALD-002-6\nGaia(k): Feriak eta merkatuak


Kilometroak 07ren gaineko DVDa kalean da - Bergara - Goiena.eus\nKilometroak 07ren gaineko DVDa kalean da\nUsoa Agirre 2007-12-20 10:21\nAranzadi ikastolak argitaratu du aurtengo Kilometroen oroigarri modura. Bergarako hainbat denda eta tabernatan dago salgai, 12 euroren truke. Eguaztenean aurkeztu zuten.\n"Bi DVD hauek urtean barrena eta urriaren 7ko jaian antolatu genituen ekitaldiak jasotzen dituzte ikus-entzunezkoen bidez, eta, horretaz gain, argazki piloa ere badakartza. Testigantza ezin hobea da 2007ko Kilometroak izan dena gogoratzeko" esan zuen aurkezpenean Unai Azkarate Kilometroetako koordinatzaileak.\nDVD bikoitza da eta disko bietan jaso dira hainbat ikus-entzunezko. Hiru ordu gutxi gorabehera. Eta baita argazki piloa ere: 300etik gora. Horregatik DVDaz gain, DVD-Rom ere bada.\nLehenengo DVDan aurkituko dugu erreportaje bat, ordubete ingurukoa, Kilometroak 07ren inguruan egin diren ekintzen gainekoa. Horretaz gain, bideoklipa eta argazki bilduma ere aurki daitezke DVD horretan. 300 argazkitik gora, paperean inprimatzeko moduko kalitate eta bereizmenarekin.\nBigarren DVDan aurkituko ditugu urtean barrena egin diren bi ekitaldi nagusien grabazioa: batetik, Jam aretoan 2006ko abenduaren 1ean egin zen hasierako jaialdia (arropa desfilearena); bestetik, ekainaren 8an Bergarako Udal Pilotalekuan egin zen abestiaren aurkezpen jaialdia. DVDa osatzeko, azkenik, GOITBk Kilometroak eguneko musika taldeen gainean egin zuen Musikantoi berezia ere jasotzen da.\nPatricia Urrutia Aranzadi ikastolako zuzendariak aurkezpenean esan zuen moduan, "Kilometroak 07k zapore on eta gozoa laga dio Aranzadi ikastolari eta DVD honen bidez betirako gordeko ditugu urte honetako oroitzapen ezin hobeak".\nDenda eta tabernetan salgai\nDVDa 12 euroren truke dago salgai. Batetik, Aranzadi ikastolako idazkaritzan eskuratu daiteke, baina, bestetik, Bergarako hainbat denda eta tabernatan ere bai.\nBestalde, abenduaren 24an San Martin plazan ere egongo da salgai, Seminarioko arkupetan; izan ere, egun horretan pintxoak eta edatekoak jartzen ditu salgai Aranzadi ikastolak. Olentzerorekin batera, ume, guraso eta irakasle kalez kale kantuan jardun ostean.


Aretxabaletako EH Bilduk proposatu du udaltzain berria aukeratzeko prozesuan genero ikuspuntua txertatzea - Aretxabaleta - Goiena.eus\nAretxabaletako EH Bilduk proposatu du udaltzain berria aukeratzeko prozesuan genero ikuspuntua txertatzea\nArantzazu Ezkibel Galdos 2019-02-27 12:53\nAretxabaletako Udalak udaltzain bat kontratatzeko deialdia egingo du, Arkauterekin hitzarmen bat sinatuta. Bada, EH Bilduk udaltzaina aukeratzeko prozesua Udalaren bitartez egitea proposatu du; eta, modu horretan, genero ikuspuntua txertatzea. Horregatik hitzarmena ez sinatzea proposatu dute.\nAretxabaletako Udalean, orain arte, bost udaltzain izan dituzte. Horien buruak erretiroa hartu berri du, eta orain beste udaltzain bat erretiratuko da. Bada Udalak udaltzain bat kontratatzeko asmoa du, horien lekua ordezkatzeko.\n"Aldebakarreko erabakia izan da bietako bat ordezkatzea. Aukeraketa prozesua bi modutara egin daiteke: Udalak oposizioa aterata; edo, Arkauterekin hitzarmen sinatu eta haien bitartez egitea. Bada, Udalak Arkauteren bitartez egitea erabaki du", azaldu du Ion Albizu EH Bilduko zinegotziak.\nEH Bilduren ustez funtsezkoa da udaltzainen helburu eta betebeharrak zeintzuk diren zehaztea; eta, horren arabera, udaltzain kopurua erabaki beharko litzateke.\n"Udaltzainak gure esku eta begiak dira"\nEH Bilduren ustez udaltzainen zereginak gaur egungoak baino "askoz gehiago" dira: "Kalean ibiltzen dira, eta gure esku eta begiak dira. Udaltzaingoa herritarrengandik gertu egongo den prebentzio tresna komunikatiboa da", dio Albizuk.\nHori horrela, bi proposamen aurkeztu ditu EH Bilduk: udaltzainak bitartekaritza zerbitzua eskaintzea; eta, genero ikuspuntua txertatzea. "Udaltzainak bitartekaritza zerbitzua eskaintzearen helburua da herritarrak bide judizialetara ez iristea", azaldu du Albizuk. Hori lortzeko, gaur egun dauden udaltzainek bitartekaritzan oinarrizko formakuntza jasotzea proposatzen dute, eta haietako batek "formakuntza sakona" jasotzea.\nGenero ikuspuntuaren formakuntza beharrezkoa ikusten dute, gainerako udal langileek jasotzen duten moduan. "Hala ere, Udalaren oposizio bitartez egingo balitz udaltzainaren ordezkatzea, merituen artean egongo litzateke genero formakuntza, eta baita oposizioko gaietan txertatuta ere. Formakuntza eta sentsibilitatea baloratu lirateke modu horretan", azaldu du. "Arkauteren bitartez eginez gero ordezkapena, ezingo litzateke genero ikuspuntua txertatu", gaineratu du.\nHori kontuan hartuta, Arkauterekin sinatzekoak diren hitzarmena ez sinatzea eskatzen du EH Bilduk, "ez duelako behar ditugun oinarrizko baldintzak betetzen".\nUdaltzainaren ordezkapena bide batetik edo bestetik egin, 2020ko martxora arte ez litzateke udaltzain berririk egongo Aretxabaletan.


Egunerokoan laguntzen gaitue\nMetodologia eta lan kalitatea\nEsperiantzia da gure aurkezpen gutunik hoberena\nOrain dela 40 urte baino gehiago sortua, “Getxo Reformas” berrikuntza lanak burutzeko langile propioak dauzkan famili enpresa bat da.\nUrteetan zehar berriztatzeen sektoreak jasan dituen aldakatei moldatzen jakin du eta gaur egun enpresa moderno eta berritzailea da.\nEraikuntzan erabateko berriztatze lanetan, sukalde eta bainuen dekorazioan adituak.\nUrteetan zehar eskuratutako esperientziari ezker argi daukagu gure erronkarik hanidena bezeroen erabateko atsegina lortzea dela. Zerbitzu profesionala eskaintzen dugu, momentu oro egokienak diren irtenbideak eskainiz gure bezeroei, eta baita, samenta ondorengo zerbitzu ezin hobea ere.\nGure web gunea zure mugikorrean\nBaliozko informazioa bidaliko dizugu, baita eguneroko berriak eta deskontuak ere. Reskyt aplikazioa deskargatu dohainik ios eta androidentzako\nReskyt app-ean sartu, gure berrien QR kodea aplikazioarekin eskaneatu eta jar ezazu zure gustokoen artean


DVDStyler - DVDStyler Gida\nGida honek DVDStyler erabiliz DVD bat sortzeko urratsak azaltzen ditu.\nSortu egitasmo berri bat\nHautatu 'Sortu egitasmo berri bat' ongi etorri elkarrizketan edo klikatu berria botoian ( ).\nSartu diskaren etiketa (ordenagailuan bakarrik erakutsiko da).\nHautatu zure DVD-aren gaitasuna: 4.7 GB (Geruza Bakarreko DVD-a) edo 8.5 GB (Geruza Bikoitzeko DVD-a).\nHautatu bideo heuskarria: NTSC gomendatzen da Ipar Amerikako herrialdetarako eta Japoniarako, PAL besteentzat.\nHonen ondoren klikatu 'Ongi'.\nAzkenik DVD menuarentzako izenburua sartu eta eredu bat hautatu ditzakezu.\nGehitu filma ebakinak\nKlikatu 'Agiri Nabigatzailea' hegatsa programa leihoaren ezkerraldean.\nNabigatu eta nabarmendu zure filma ebakinak dituen zuzenbidea. Ikur bat erakutsiko da ebakin bakoitzeko zuzenbide zuhaitzaren eskuinean.\nArrastatu nahi dituzun ebakinak (ezker-klikatu, heutsi, eta arrastatu) Izenburu-ezarpen Kudeatzailean programa leihoaren behealdera.\nAgiri elkarrizketa erabiliz ere gehitu ditzakezu filma ebakinak ( ) edo arrastatuz Windows Explorer bezalako edozein agiri kudeatzailetik.\nDVD-an eskuragarri dagoen tokia erakutsiko da egoera lerroan aplikazioaren leihoko behealdean.\nGeruza bakarreko DVD-an (4.7 GB) kalitate oneko 126 minutu bideo baino gehiago biltegiratu daitezke (Bideo bitneurria ≥ 4.5 MB/s). 'Berez' hautatzen baduzu bideo kalitate bezala egitasmo-berria elkarrizketan, 126 minutu baino gehiago jarri daitezke baina bideoaren kalitatea berezgaitasunez gutxituko da.\nDiseinatu DVD menu bat (aukerazkoa)\nKlikatu 'Barrenak' hegatsa programa leihoaren ezkerraldean eta hautatu DVD menu barren irudi bat klik-bikoitza eginez irudian 'Barrenak' panelean.\nZure barren irudia ere hautatu dezakezu DVD menurako: klikatu 'Agiri nabigatzailea' hegatsa, ireki zure irudi agiria duen zuzenbidea eta hautatu irudia klik-bikoitza eginez.\nGehitu menu izenburu bat: eskuin-klikatu Menu Editatzailean, hautatu 'Gehitu', 'Idazkia' eta sartu izenburua. Hornituriko kudeatzaileekin, berkokatu idazkia nahi bezala. Izenburuaren hizkia eta neurria idazki ezaugarri elkarrizketan aldatu daitezke, zeina idazkian klik-bikoitza eginez irekitzen da.\nKlikatu 'Botoiak' hegatsa programa leihoaren ezkerraldeko hertzean eta txertatu botoi bat (ezker-klika, heutsi, eta arrastatu) botoia Menu Editatzailera arrastatuz.\nEditatu botoiaren ezaugarriak (ekintza, izenburua, margoa, hizkia, etab) klik bikoitza eginez botoian Menu Editatzailean eta aldatu ezaugarri egokiak. Amaitutakoan, klikatu 'Ongi' Menu Editatzailera itzultzeko.\nOrain DVD bat itxuratu dago. Klikatu gorde botoia ( ) egitasmoa gordetzeko.\nErre DVD bat\nKlikatu erre botoian ( ).\nAmaitutako DVD-a erre aurretik aurreikustea nahi baduzu, mesedez hautatu 'aurreikuspena' kutxatila.\nTxertatu diska huts bat eta hautatu dagokion grabagailua. Orduan klikatu 'Hasi' erreketa hasteko.\n'aurreikuspena' hautatu baduzu, aurreikuspen bat hasiko da DVD-a sortu ondoren (baina erre aurretik).\nMesedez ohartu: DVD-a sortzeko prozesuak ordu asko hartu ditzake.\nCopyright © 2003 - 2019 Alex Thüring. All Rights Reserved. | 当サイトの利用規約 | プライバシーポリシー


Oharra: Pixarren azken lanarekin hunkitu egingo zara! — Gaztezulo\nOharra: Pixarren azken lanarekin hunkitu egingo zara!\nOharra: Pixarren azken lanarekin hunkitu egingo zara! Pixar faktoriaren lan berri bat ikustera goazen bakoitzean, osasun zerbitzukoei ohar bat jartzea gomendatuko genieke: " Adi! Negar egiteko aukera asko izango dituzu!" 'Kitbull' izeneko azken lan honekin, bihotza urtu eta begiak hezetu egingo zaizkizula ohartarazten dizugu! https://www.gaztezulo.eus/albisteak/pixarrek-lortu-du-berriro-ere-kitbull-film-labur-berriak-hunkituko-zaitu https://www.gaztezulo.eus/albisteak/pixarrek-lortu-du-berriro-ere-kitbull-film-labur-berriak-hunkituko-zaitu/@@download/image/1366_2000.jpg\nPixar faktoriaren lan berri bat ikustera goazen bakoitzean, osasun zerbitzukoei ohar bat jartzea gomendatuko genieke: " Adi! Negar egiteko aukera asko izango dituzu!" 'Kitbull' izeneko azken lan honekin, bihotza urtu eta begiak hezetu egingo zaizkizula ohartarazten dizugu!\n'Kitbull' izeneko azken lan honek, sekulako leuntasuna eta batez ere arima erabiliz, katutxo bat eta pitbull arrazako txakur baten -hortik izenburua- inguruko istorio xume bat erakutsiko dizkizu, hori bai, atzean, animaliekiko dugun jarrera zapaltzailea eta krudela islatu nahi izan duelarik Rosana Sullivan egileak.\nBaina horrelako kasuetan hitzak soberan egoten direnez, onena ikus dezazun izango da:


Grabaketa data: 1979-09-10\nGaiak: gramatika: lexikoa , medikuntza: erremedioak , ohiturak , ohiturak: Errege eguna , ohiturak: Gabonak , ohiturak: hausterre eguna , ohiturak: San Juan , sorginkeria\n00:29:33 Sanjuanetan sua egiten zuten. Erramu bat bedeinkatzera eramaten zuten. Garia ereina zuten alorretan gurutzetxoak jartzen zituzten kazkabarretik babesteko. San Joan egunean etxe guztietan, argitu baino lehen edo argitu eta berehala, bi erramu jartzen zituzten atearen bi aldeetan, bata elorrikoa eta bestea hurritzekoa. Iturritik ura ekartzen zuten eta apaizak bedeinkatzen zuen. Ur horrekin aziendak bedeinkatzen zituzten.\n00:27:09 (Erdaraz mintzo da). Hausterre-egunean elizara eramaten zituzten erramuak, eta han erretzen zituzten.\n00:29:33 Sanjuanetan sua egiten zuten. Erramu bat bedeinkatzera eramaten zuten. Garia ereina zuten alorretan gurutzetxoak jartzen zituzten harriabarretik babesteko. San Juan egunean etxe guztietan, argitu baino lehen edo argitu eta berehala, bi erramu jartzen zituzten atearen bi aldeetan, bata elorrikoa eta bestea hurritzekoa. Iturritik ura ekartzen zuten eta apaizak bedeinkatzen zuen. Ur horrekin aziendak bedeinkatzen zituzten.\n00:27:09 (Gaztelaniaz mintzo da) Hausterre-egunean elizara eramaten zituzten erramuak, eta han erretzen zituzten.\n00:26:38 Gabonetan zuten egurrik handiena erretzen zuten sukaldean.\n00:26:00 Hiztuna haurra zelarik Errege bezperan umeak joareekin ateratzen ziren kalera. Etxera itzultzen zirenerako opariak jarrita zeuden zapatetan.\n00:24:00 "Amutxa" hitza (amatxi). Etxeko sua itzaltzean amatxik egiten zuen otoitza.\n00:21:41 Duela hogeiren bat urtetik mina du hanka batean. Hainbat sendabide probatu du baina ez zaio joan.\n00:15:28 Sanjuanetan sua egiten zuten elizako atarian. Erramuak erretzen ziren eta sugeldoak etxera eramaten ziren. (14´35´´ gaztelaniaz mintzatzen hasten da). San Juan goizean bi erramu jartzen zituzten atearen bi aldeetan, hurritzekoak eta elorrikoak. Ur bedeinkatua zeramaten etxera eta horrekin aziendak bedeinkatzen zituzten. Gabonetan egur handi bat erretzen zuten.\n00:13:28 Hiletan hildakoaren familiakoek argizariak eta ogia eskaintza gisa eramaten zituzten elizara. Mezaren erdian apaizak ogia jasotzen zuen, eskaintza egiten zuenak zatizen zuen, eta denek hartzen zuten zati bat mezatik ateratzen zirelarik. Hilarioan bazkari handi bat egiten zen eta jende asko joaten zen. Etxeko erleei kontatzen zieten etxeko norbait hil zela.\n00:09:53 Aitatxi hil zen gauean hilariorako eltze handi bat txitxirioekin prestatu zuten eta beharbada gehiegi bete zutelako lehertu zen, eta bestearen berri jakin zutelarik (ikusi SM-012a grabaketako A03 zatia)horri egotzi zioten eltzearena.\n00:08:31 (SM-012a grabaketaren jarraipena da. Erdaraz mintzo da. Atzean gizonezko bat entzuten da.) Sorginek ezer egin ez diotenez ez du horiengan sinesten. Esaten duena egia da, baina umea zeneko gauzak direnez gero, orain ezin du iritzi bat eman. Liburuak eta horrelako urdakeriak baziren (?), irakurtzen omen zituztenak eta horrek zoritxarra zekarren. Etxe batean zoritxar asko zituzten, norbaitek liburu batez galbideratzen omen zituela uste zuten. Behin artzain batek hodei bat ikusi zuen eta bat-batean artaldearen erdia leku batera joan zen eta bestea bestera, erdi batek gaizki erditu zuen eta beste erdiak ongi. Abaurregaineko etxe batean liburu bat omen zuten, norbaitek irakurri zuen eta artalde batek, gauez inork ikusi gabe, ibilaldi handi bat egin zuen; orduan liburua erretzea erabaki zuten eta labera bota zuten. Harako gizon bat hil zenean bukatu ziren herriko etxe batzuetako zoritxarrak.\n00:01:05 (Zati hau SM-012 grabaketako azken minutuaren jarraipen zuzena da. Erdaraz mintzo da)-Zergatik eginten zigun oihu?-. Galdetu zuen ijitoak. -¿Zergatik hartu dituzue patata horiek?-. Etxekoandreak erantzun. Etxekoandrea hil zenean hiru egunez egon zen hilzorian, "barka, barka" (euskaraz jatorrian) esaten omen zuen. Garaioako apaizak burdin bat hartzeko eman ziezaiotela esan zien, eta orduan hil zen.


2018an, ordenantza fiskaletan igoerarik ez Lezon : Oarsoaldeko Hitza\n2018an, ordenantza fiskaletan igoerarik ez Lezon\nLezon bizi direnek ez dute 2018an zerga eta tasa nagusietan igoerarik izango. Gaurko udalbatzarrean hartu dute erabakia bertan izan diren zinegotziek.\nEAJko eta PSE-EEko zinegotzien aldeko botoarekin atera dira ordenantza berriak aurrera.\nUdal tasa eta zergak izoztea, ez igotzea erabaki du gaur Lezoko Udalak. Udalbatzarra egin dute 08:00etan hasita, eta bertan, udal gobernuaren proposamena onartu dute EAJko eta PSE-EEko zinegotziek. Denek eman diote baiezkoa aurrez landutako proposamenari. EH Bilduko hautetsiak ez dira plenoan izan.\n2018an, tasa eta zerga nagusiengatik ez dute gehiago ordaindu beharko lezoarrek, beraz: Ondasun Higiezinen Zerga, eraikuntzen eta instalazioen obrena, jarduera ekonomikoarena, edo zirkulazioarena bere horretan mantenduko dira.\nAlta, tasa batzuk egokitu behar izan ditu udalak, igoz. Adibidez, Kultur Aretoaren alokairua, kiroldegian eta Gezalan antolatuko diren ikuskizunetarako sarrerak, oholtzen erabilera eta alokairuagatik ordaindu beharrekoak, etxez etxeko laguntza zerbitzuarena, nahiz kirol gune guztietako eta Gezalako sarrerak garestiago izango dira\nTaxien tarifek ez dute igoerarik izango.


Parkinga eta Labegaraietako kiroldegia, gobernuaren aurrekontu proposameneko proiektu nagusiak - Bergara - Goiena.eus\nParkinga eta Labegaraietako kiroldegia, gobernuaren aurrekontu proposameneko proiektu nagusiak\nJokin Bereziartua Lizarazu 2018-11-06 10:02\n"Bergararren bizi kalitateari, ongizateari eta beharrei" erantzuten dieten udal aurrekontu proposamena aurkeztu zuen atzo gobernuak. 2019rako 23.957.476 eurokoa da proposamena, 2018koa baino %4,8 altuagoa. Hainbat proiektu idazteko urtea izango dela dio gobernuak eta gauzatuko direnen artean seminarioko parkinga eta Labegaraietako kiroldegiaren berritzea dira nagusiak.\nProposamena aurkezterako orduan Elena Lete alkateak nabarmendu zuen urtea bukatu aurretik eramango dela osoko bilkurara udal aurrekontu proposamena; abenduaren 17ko osoko bilkuran, hain justu: "Bide onean, aurrekontua indarrean egongo da urtarrilaren hasierarako".\n"Agintaldiko konpromisoei jarraituta, bergarar guztiondako hobea izango den Bergara bat eraikitzen jarraitzea da helburu nagusiena. Ekonomia berpizten ari da azken urteotan eta horren alde lanean jarraitzen dugu", esan zuen atzo Elena Lete alkateak.\n2019a, "proiektuak idazteko urtea"\n2019a proiektuak idazteko urtea izango da, gobernuaren arabera. Hain zuzen ere, Zubieta kalean kontsolidatze lan batzuk –kalea erabat eraberritzeko lanak beranduago hasiko dira–, Simon Arrieta plazako lanak; Matxiategi kooperatiben espaloiak, Martokoko bizilagunekin adostutakoa; eta anbulatorioaren ingurua aparkaleku eta mugikortasun aldetik urbanizatzeko aukerak aztertzea izango dira datorren urtean idatziko diren proiektuetako batzuk.\nLabegaraietako kiroldegiaren berritzea\n2019an gauzatuko diren proiektuen artean Labegaraietako kiroldegiaren berritzea nabarmendu beharra dago. 930.057 euro bideratuko dira horretara 2019an –Diputazioak hein handienean diruz lagundutako proiektua da–, lanen lehen faserako; egun biltegiaren eraikina bota eta beste bat egitea aurreikusten da, besteak beste. Gobernuak atzo azaldu zuenez, proiektuaren xehetasun gehiagoren berri aurrerago emango dute.\nProposameneko datu esanguratsu batzuk\nInbertsioei dagokionez, kopurua 3.679.058 eurokoa da, 2018koaren oso antzekoa. Gastuetan, aldiz, gorakada handiena izango dute gizarte zerbitzuek (%16), kirolak (%43) eta informatikak (%16).\nBarruko funtzionamendua errazteko, kreditu globala kontzeptua martxan jarri dugu: poltsa orokor baten bitartez, batzordeek errazago izango dute diru disponibilitatea.\nHorrez gain, honako datuak ere eman zituzten atzoko agerraldian:\n-340.000 euro bidegorri sarea handitzeko, San Antoniorantz.


UMaine-k finantzaketa lortzen du beroarekiko jasaten duten patatak ikertzeko - Potatoes News\nMaine-ko Unibertsitateak 510,104 dolar jaso ditu finantzaketa federaletan, Maine-n patata-hazkuntzari buruzko ikerketak egiteko, laborea bero-toleranteagoa eta izurriteekiko erresistenteagoa izan dadin.\nFinantzaketa AEBetako Nekazaritza Sailaren Elikadura eta Nekazaritza Institutu Nazionalaren bidez eman da, Susan Collins, R-Maine eta Angus King, I-Maine AEBetako senatariak esan duenez.\n"Maineko patataren industria gure estatuko ondarearen zati bat da eta gure estatuko ekonomian zeregin handia du", esan zuten Collinsek eta Kingek adierazpen bateratu batean. "Uzta iaz pandemiak eta lehorteak gogor kolpatu bazuen ere, Maineko patata nekazariek behin eta berriz frogatu dute euren erresistentzia".\nFinantzaketa federalak unibertsitateko ikerkuntzari lagunduko dio patata-barietate berriak garatzeko, bero-tolerantzia eta izurrite eta gaixotasunekiko erresistentzia handiagoa duten patata-barietate berriak garatzeko, baita interesdunekin informazioa partekatzea eta lankidetza hobetzeko ere.\n"UMaineko ikerketetan inbertituz patatak muturreko eguraldiaren eta beste estres-eraso batzuen aurrean duen erresistentzia hobetzeko, finantzaketa honek Maineko nekazariek beren laboreak babesteko eta industria hau sendoa izaten jarraitzen duela ziurtatzen dute datozen belaunaldietarako", esan dute Collinsek eta Kingek.\nJoan den urtean lehorte batek, COVID-ekin erlazionatutako patataren merkatuetan izandako beherakadarekin batera, 2020ko uzta aurreko urtekoaren %20 jaitsi zen. Aitzitik, 2021 Urteetako onenetakoa izango da Maineko patataren industriarentzat, Caribou Russet-en arrakastaren ondorioz, UMaine-k programa honen aurreko finantzaketaren bidez garatu zuen patata-barietate bat.\nCollins eta King Maine patataren industriaren defendatzaile ahotsak dira aspalditik.\nBiden administrazioaren aurrekontu eskaerak patataren ikerketarako zuzeneko finantzaketa kentzea proposatu zuen urte hasieran. Ekainean kredituen azpibatzordearen entzunaldi batean, Collinsek Nekazaritza Idazkaritzari esan zion proposatutako mozketa honek patata industriari kalte egingo zion.\nKreditu Batzordeko kide nagusi gisa, Collins-ek 2.75 milioi dolar lortzen lagundu zuen patataren ikerketarako diru-laguntzetarako eta 20 milioi dolar izurriteen kudeaketa integratuko programarako nekazaritza finantzaketa-proiektuan batzordeak abuztuan onartu zuen.\nKing-ek AG Research Legea aurkeztu zuen abuztuan, nekazaritza-ikerketa-instalazio ezberdinetan milioika dolarreko mantentze-lanen atzerapenari eta modernizazio-beharrei aurre egiteko, UMaineko patata ikerketa-programa barne.


Versets bibliques sur le sujet: Offrandes à Dieu -> Dieu\nDieu: [Offrandes à Dieu]\nHerri osoa poztu zen bat-bateko emaitza haiengatik, bihotz-bihotzez eman baitzituzten Jaunarentzat; David erregeak ere poz handia hartu zuen.\nEman beza bakoitzak bere kontzientzian erabaki duena, baina ez gogo txarrez eta behartuta bezala, alai ematen duena maite baitu Jainkoak.\nnork bere eskaintza eramango du, Jaunaren zuen Jainkoaren bedeinkazioaz izandako ondasunen arabera.\n Beraz, Jesusen bidez eskain diezaiogun Jainkoari oparitzat etengabeko gorespena, geure ezpainez beraren izena aitortuz. Ez ahaztu on egiteaz eta elkarri laguntzeaz, horrelako opariak baititu Jainkoak atsegin.\n«Ai zuek, lege-maisu eta fariseu itxurazaleok! Barazkirik kaskarrenen hamarrenak ordaintzen dituzue, eta legeko gauzarik garrantzizkoenak, berriz, zuzenbidea, errukia eta leialtasuna, bazterrera uzten. Hauek bete behar zenituzketen, haiek baztertu gabe!\nBatak beti eman, eta halere aberastu; besteak dena gorde, eta beti gabe.\nBehartsuari ematen dionak ez du ezer faltako, ez ikusiarena egiten dionak madarikazioa ugari.\nIkara zaitezte eta ez egin bekaturik, aztertu zeuen barruak, egin negar ohe gainean.\n Ohore eman Jaunari zeure ondasunen bidez, baita uzta guztien hasikinez ere, eta garauez beteko dira zure aletegiak, ardo berriz gainezka egingo dolareek.\n «Saldu zeuen ondasunak eta eman limosna. Pila itzazue zeruan hondatuko ez diren ondasunak, huts egingo ez dizueten aberastasunak, hara ez baita lapurrik hurbiltzen, ezta han sitsak jaten ere. Zeren, zuen aberastasuna non, zuen bihotza han.\n Goretsi Jauna, munduko herriok, goretsi Jaunaren ospea eta indarra, goretsi Jaunaren izen ospetsua! Sartu haren aurrera eskaintzak eramanez, adora Jauna, bere santutasunez agertzean. Ikara zaitezte haren aurrean, lurtar guztiok!\n Begira zegoela, aberats batzuk ikusi zituen Jesusek tenpluko dirutegian limosna botatzen. Ikusi zuen emakume alargun behartsu bat ere bi sos botatzen, eta esan zuen: «Benetan diotsuet: Alargun behartsu honek beste guztiek baino gehiago bota du. Izan ere, beste horiek guztiek sobera dutenetik egin dute limosna; honek, ordea, bere eskasian, bizitzeko zeukan guztia eman du».\n Eta nik erantzun: “Iruzur egin ote diezaioke gizakiak Jainkoari, zuek niri egiten didazuen bezala?” “Zertan egiten dizugu, bada, iruzur?”, galdetzen duzue oraindik. Hamarrenak eta dohainak ematerakoan egiten didazue iruzur. Madarikaziopean eroriak zaudete, beraz, den-denok iruzur egiten didazue eta. Hona zer diotsuedan nik, Jaun ahalguztidun honek: Ekarri osorik zeuen hamarrenak tenpluko altxortegira, nire etxean zer jana egon dadin. Proba nazazue horretan, eta ikusiko duzue nola zeruko atexkak irekitzen dizkizuedan eta bedeinkazioa ugari isurtzen. Matxinsaltoari ez diot utziko zuen soroetan uzta hondatzen, ezta mahastiak agorrarazten ere. Hala diot nik, Jaun ahalguztidunak. Orduan, nazio guztiek zorionak emango dizkizuete, lurralde zoragarria izango baita zuena. Hala diot nik, Jaun ahalguztidunak».


GROSEKO PINTXO-POTEAN 10 EUROREKIN | Kulturaldia.com - Donostia culture & fun magazine\nRedacción @kulturaldia · 28/10/2013\nEtxetik, patrikan 10 euro ditugula atera gara, bost tragotarako nahikoa. Hori da jendez beterik dagoen Gros auzoko pintxo-potean gastatuko duguna. Merezi ote?\nTxalota taberna (Bermingham kalea 24)\nJendez lepo dauden lekuak itogarri suertatzen zaizkizun horri: ez larritu. Ibilbidea Berminghan kalean hasten bada ere, urruti dago jendetza. Beste tabernetan dauden gazteak baina edadetuagoak dauden taberna honetan, kanpoan kokatzen diren mahai altuetan hartu dugu tokia. Keler botilatxoaz lagundu dugu pintxo arrakastatsua: hirugiharra duen ganba brotxeta. Hori bai, hemen ere ez diote isatsari azala kentzen. 7,5\nSalt taberna ( Nafarroa hiribidea 2)\nBertatik Zurriola hondartza ikusten den Salt taberna dotorera iritsi gara. Barran, era guztietako pintxoak dauzkagu zain: mini hanburgesak, pasta platerak, entsaladatxoak, gazta eta kalabazinez egindako biribilkiak… Hogei eta hogei eta hamar urte bitarteko gazteek bete dute taberna. Hanburgesa begiz jotzea ez da zaila. Hala ere, platerean hobe. Ogia lehor xamar dago eta haragiak ez du zapore handirik. Beste botilatxo bat atera digute. Onena, lokala. 5\nGautxo pizzeria ( San Francisco kalea 56)\nGros auzoko erdigunera buelta. Ostegunetako prozesioa amaitzeko aukeretako bat, eskuartean Gautxoko pizza zatia edukitzea da. Ez dugu ohiturarekin bat egin. Zorabiatzeko moduko beroa egiten duen taberna honetan, ez da inor gehiago sartzen. Elgoibarren beste pizzeria bat ireki ostean etorri dira Donostiara jabe hegoamerikarrak. Pizza portzioak txikiak dira, koipetsuak. Eta garagardoa urtsua dago. Gauaren aurpegirik kaskarrena. 3\nPincel taberna (Zabaleta kalea 57)\nJendez inguraturik jarraitzen dugu. Iskina egiten duen lokala izanik, erraza da duen terraza handian lekua topatzea. Maionesaz lagunduriko muskuiluak ikus daitezke hemen, baina dirudienez, urdaiazpiko kroketa da errege: kurruskatsua kanpotik eta zaporetsua barrutik. Garagardoa ere duinagoa da hemen. 6\nDiz taberna (Zabaleta kalea 17)\nKale berean, baina San Ignacio parrokiaren parean daude Grosen pintxo-potea eskaintzen duten tabernarik jendetsuenak. Gaueko hamarrak eman dituzte jada, eta gelditzen zaizkigun azken bi euroak zentzuz gastatu beharrekoak dira. Diz tabernako urdaiazpiko izerditu eta zaporetsuak ez du hutsik egiten. Apustu irabazlea. 7


Bideojokoak, denbora-pasa egokia? | euskaljakintza\nBy icrehuet on 2008(e)ko urtarrilak 27 in denetarik\nGaur egun, bideojokoen erabilera oso zabaldua dago gure gizartean eta ohikoa iruditzen zaigu ume bakoitzak Play Station bat eta horrelakoak edukitzea. Hasiera batean, ordea, hauek denbora-pasa gisa erabiltzen ziren, baina, egun, tendentzia zeharo desberdina da. Jende asko dago kontsola hartu eta ordu asko jolasten igarotzen duena, batez ere, gazte eta umeen artean.\nLehenik eta behin, gurasoez hitz egin beharra dago, beraiek baitira haurrei joko hauek erosten dizkietenak. Aita-ama hauek gehiago kontrolatu beharko lukete beraien seme-alabek makina hauetan solasean ematen duten denbora; izan ere, bestela, kaltegarria izatera irits daiteke haurrentzat. Baina non dago kontrol horren muga? Eta nork ezarri beharko luke?\nBigarrenik, milaka joko mota daude eta honek ere zerikusi handia du. Hauen gaia kontuan hartuta, adinaren baitan sailkapen bat dago: bortitza edota armei buruzkoa bada: +18â€¦ Hala ere, adingabeko ume eta gazteek erraz lortzen dituzte, supermerkatuetan edo bideojoko dendetan ez baitago horrelako gauzak kontrolatzen dituenik. Eta honek oso eragin txarra izan dezake haurrengan. Izan ere, armei buruzko jokoak, adituek diotenez, oso oldarkorrak dira eta honek, epe luze batean, ume baten pertsonalitatea eta izaera alda dezake, solasaldia ordu ugaritakoa eta egunerokoa bada.\nIldo beretik jarraituz, bizioa da â€œdibertimendu makinaâ€ hauen beste ondorioetako bat. Solas moduan hasitakoak, gaztetxoengan menpekotasuna sortzen du eta txarrerako joera edo ohiko grina bilakatzen da. Hau gertatzean, pertsona hori uneoro gauza berberan pentsatzen egongo da, eta horrek sor ditzake aldez aurretik aipatutako agresibitatea eta pertsonalitate aldaketa.\nBestalde, egoera hau, orain dela hainbat urtekoarekin alderatuta, zeharo desberdina da. Hasiera batean, kalea edo parkea zen umeen jolasgune nagusia, eta lagun taldeak bertan elkartzen ziren futboleanâ€¦ jolasteko. Egun, bideojoko eta ordenagailuak merkaturatzen joan diren heinean, joera guztiz aldatzen joan da egoera larri batera iritsi arte: haurrek nahiago dute etxean geratu pantaila karratu baten aurrean, kalera irten edota hainbat ekintza egin baino. Zer gertatuko da hemendik 50 urtera teknologiak horrela eboluzionatzen eta garatzen jarraitzen badu?\nHau guztia dela eta, ondorio honetara iritsiko nintzateke: bideojokoak, modu ezohiko eta gehiegizkoan erabilita, kaltegarriak dira eta arazo oso larriak sortzen dituzte. Horregatik, egunero zabaltzen eta handitzen ari den praktika hau gehiago kontrolatu beharko litzateke, bai erosteko orduan (denda edo komertzioko kontrola), bai jolastean (gurasoen bidez).\n[kml_flashembed movie="http://www.youtube.com/v/lmJepfA4CnI" width="425" height="350" wmode="transparent" /]\nGreta – JASONE OSORO\nOne Response to Bideojokoak, denbora-pasa egokia?\nUperez 2008(e)ko urtarrilak 31 at 5:44 pm #\nArrazoi guztia duzu Inaxio, baina nire iritzian era egokian erabiltzen badira bideojokoak ez dira kaltegarriak.


Iñigo Urkulluk eta Bingen Zupiriak Labayru Fundazinoaren egoitzara bisitea egin dabe - bizkaie.biz\nBizkaie! 2017-06-15 08:28 Kulturea\nLabayruko Ander Manterola, Lehendakariari, sailburuari eta ganerakoei azalpenak emoten (argazkiak: Irekia) | Ikusi handiago | Argazki originala\nEuskerea eta euskal kulturea ikertu eta zabaltzeko asmoz, orain dala 40 urte sortu zan Labayru Ikastegia, orain fundazino bihurtua. Urteurren horren harira, bisitaldia egin dabe Iñigo Urkullu Lehendakariak eta Bingen Zupiria Jaurlaritzako Kultura sailburuak Labayruk Derion daukan egoitzara. Bertan zain izan ditue Adolfo Arejita fundazinoko zuzendaria eta Jokin Gorozika presidentea. Ganerako beharginak be han izan dira, baita Ander Manterola be.\nLehenik eta behin, Derioko egoitzan daukiezan zereginak erakutsi deutsiez Urkulluri eta Zupiriari. Ander Manterolak azaldu deutse bibliotekako fondoak zeintzuk diran, zertarako batu diran eta zelan erabilten diran. Euskaldunen historian garrantzitsuak diran agiriak daukaz Labayruk gordeta eta horreetako batzuk ikusi ahal izan ditue.\nOndoren, Adolfo Arejitak hartu dau berbea. Fundazinoa etorkizunera begira dagoala azpimarratu dau. Igaz, gogoeta sakon baten ostean, Bide Barriak proiektu estrategikoa aurkeztu eban Labayruk, hurrengo urteetako zereginak eta jardun-lerroak zehazteko, besteak beste, euskera naturala bultzatzea, gazteak euskerara erakartea eta transmisinoa bultzatzea dagoz lehentasunen artean.\nIñigo Urkullu Lehendakariak, bestetik, Labayruren lana txalotu dau eta lankidetzarako atea zabaldu deutso, izan be, Urkulluren ustez, euskerearen transmisinoan eta helduen alfabetatzean ezinbesteko ekarpena egin dau fundazinoak. Bide horretan oraindino badagoala zeregina gogoratu dau, batez be erabilerearen alorrean. Euskerea burutik eta bihotzetik ezpanetara eroatea da erronkea, Lehendakariaren arabera.\nGanera, Urkulluk gogoratu dau aspaldi Labayrun bertan ikasitakoa dala bera, udako alfabetatze ikastaro trinkoetan. Dana dala, Lehendakariak azaldu dau fundazinoaren lana ez dala euskereagaz lotutakoa bakarrik. Besteak beste, Atlas Etnografikoa eta Euskal Bibliotekea aitatu ditu: Gure aurreko gizon-emakumeek munduaren lur zati honetan biziteko garatu eben mundua eta modua erakusten deuskue, zer izan ginan eta zer garan ezagutzeko ezinbesteko tresnea. Lankidetzarako eta auzolanerako deia eginaz biribildu dau bere berbaldia Urkulluk.\nBisitaldia amaitzeko, Lehendakariak, sailburuak eta Labayruko arduradunek batzarra egin dabe, orain arteko hartu-emonak aztertu eta aurrera begirako kezkak alkarregaz konpartiduteko.


Plaza bat Cabacasentzat | Politika | Berria\nEhunka pertsona batu ziren atzo, Bilboko Maria Diaz de Haro kaleko kantoian, Iñigo Cabacasen omenez antolatutako ekitaldian. JAIZKI FONTANEDA / FOKU Tamaina handiagoan ikusi\n2022ko apirilak 10 - Bilbo\nIñigo Cabacasen lagunek urteak daramatzate Ertzaintzaren pilotakada batek gaztea jo zuen Bilboko Maria Diaz de Haroko kantoian loreak landatzen. Lau egun eman zituen koman kolpe haren ondorioz, eta atzo bete ziren hura hil zenetik hamar urte. Omenaldi jendetsua egin zioten, eta, urteotan auzitegietan, kalean zein etxean gertu izan dituzten lagun, senide, abokatu eta kazetariei eskerrak ematearekin batera, loreak zaintzen dituzten lagunen keinua izan zuen gogoan Fina Lizeranzu amak. «Astelehenero etortzen naiz hona, eta, azkenaldian, egunero. Pentsatuko dute batzuek, 'baina emakume hori nola joan daiteke semea hil zioten lekura?'; bada, etortzeak on egiten didala esango dizuet nik, eta gaizki egoten naizela etortzen ez banaiz». Egia, justizia eta erreparazioa ez ezik, halakorik berriz ez gertatzeko bermeak ere eskatu zituzten ekitaldian, eta kantoia, sinbolikoki, Iñigo Cabacas Lizeranzu plaza izendatzen duen plaka bat ere bistaratu zuten.\nErantzun zeharo asimetrikoa jaso dutela salatu zuten senide eta lagunek ekitaldian. Alde batetik, etengabea izan baita herritarren babes eta gertutasuna, eta, beste alde batetik, erakundeetan beti topatu dutelako «horma bat». Oier Amorrortu Cabacasen lehengusuak eta Eneritz Plaza Iñigo Cabacas herri ekimeneko kideak eman zituzten azalpenak omenaldian. «Hamar urteotan instituzioetatik ezezkoak jaso ditugu, beti hitz politekin, baina inongo aitortzarik eta erreparaziorik ez». Eta, neurri batean, asimetrikotasun horren erakusle izan zen ekitaldia bera, lagunarteko omenaldiaren eta protesta publikoaren artean. Eta ideia bera izan zuen ahotan Manu Cabacasek ere, Iñigo Cabacasen aitak, lagun eta gertukoen besarkada eta opariak jaso bitartean egindako hitzaldi laburrean: «Ez dugu epaitegian irabazi, baina bai kalean».\nAmorrortuk eta Zabalak ekitaldian gogorarazi zutenez, berez, oraindik ere zabalik dago bide judiziala, senideek oraindik Europan jarritako helegitearen zain jarraitzen baitute. Hain zuzen, kasuak epaitegietan izandako bidea «zaila» izan zela salatu zuen Jone Goirizelaia abokatuak, atzo, oholtzara familiari doluminak azaltzera igotakoan. «Traba asko izan ditugu», laburtu zuen. «Fiskalak ez gaitu une bakar batean ere lagundu, eta gertatutakoaren benetako arduradunak epaituen aulkian eser zitezen saihestu du». Eta horregatik erabaki zuten iaz Nazio Batuen Erakundearen Giza Eskubideen Batzordera jotzea. «Europara jo dugu, hemen lortu ez dugun justiziaren bila».\n2018an heldu zen Bizkaiko Lurralde Auzitegira Cabacas zauritu zuten gauean izan zen Ertzaintzaren operazio taldeko sei kideren aurkako epaiketa. Cabacasen abokatuek hala eskatu arren, fiskalak ez zuen poliziabururik eser zedila eskatu, eta, beraz, epaitu gabe geratu zen 2013an ezagutarazi ziren audioetan, Cabacas zegoen ingurura «zeukaten guztiarekin» sartzeko agindua eman zuen Ugarteko ezizeneko arduraduna. Sei ertzainetako bakarra jo zuen epaitegiak errunduntzat, eta bi urteko espetxe zigorra eta lau hilabeteko inhabilitazioa ezarri zion. Ertzaintzaren erantzuna desegokia izan zela ere ebatzi zuten. Edonola ere zigortutako ertzainak ez zuen espetxe zigorrik bete behar izan, 2021an libre utzi baitzuen Bizkaiko Auzitegiak, bi urtez legerik ez hausteko baldintzarekin.\n2012ko apirilaren 9an gertatutakoa izan zuen gogoan Plazak atzoko ekitaldiaren hasieran. Gogoratu zuenez, Maria Diaz de Haro kaleko kantoian, «neurriz kanpokoa» izan baitzen Ertzaintzaren erantzuna. «Hemen ez zegoen inolako arazorik, haiek etorri ziren arte». Gomazko pilota batekin jo zuten buruan Cabacas, eta Zabalak salatu zuen oraindik ere ez dagoela debekatuta holako pilotak erabiltzea. «Ez daude debekatuta», gehitu zuen Amorrortuk ñabardura, «baina ezin dituzte erabili, gizarteak arbuiatzen dituelako».\n«Bestelako polizia eredu bat» ere galdegin zuten, «zigorgabetasunik gabekoa», eta erakundeek Cabacasen gurasoak «bigarren mailako biktimatzat» tratatu zituztela ere salatu zuten.\nLoreak eta plaka\nTxalaparta saio labur baten ostean, Arkaitz Estiballesek hasi zuen ekitaldia, eta hiru bertsotan egin zuen Cabacasen auziak hamar urteotan egindako ibilbidearen kronika kondentsatua. Heriotzaren uneaz kantatu zuen lehenik: «Ospakizun handi batean/ zegoenean Bilbo,/ Deustun armak kargatuta,/ furgonetara igo./ «Entren con todo a la Herriko»,/ ez zentzu, ez motibo:/ oso metro gutxitara egin zizuten tiro./ Gero epaitegietan hil zintuzten berriro,/ baina gure memorian bizi zara, Iñigo». Arduradun politikoei bota zien bigarrena: «Manu [Cabacas] eta Fina [Lizeranzu] zeuden/ azalpenen aiduru:/ «no ha sido un pelotazo»,/ lehen gezurra helburu,/ ta horren erantzuleak/ ezagutzen ditugu:/ Jaurlaritzako poltronan/ bakezaleen guru,/ tirogileak, mandoak/ ta pare bat sailburu;/ zuek egin zenutena ere oroitzen dugu».\nEta, azkenik, urteotan herritarrek senideei erakutsitako gertutasunari kantatu zion hirugarren eta azken bertsoa Estiballesek. «Manu eta Fina jaso/ guztion besarkada./ Gaurtik aurrera, ongi etorri/ Iñigoren plazara./ Nahiz eta bidean izan/ oztopo eta traba,/ seme bat galtzea beti/ ordezkaezina da,/ baina hor zaudeten artean,/ hemen egongo gara./ Orain dauzkazue mila/ seme eta alaba».\nLore eskaintza batekin eta plazari izen berria ematen dion plaka agerian jarriz amaitu zen ekitaldia. Besarkadak, txaloak, eta aldarrikapen modura azken leloa. «Justizia, Iñigorentzat»


Hizkuntza-konpetentziak kozinatzen :: ikasi :: Udako Euskal Unibertsitatea\nIkastaroak :: Hizkuntzalaritza, Glotodidaktika, Hezkuntza\nHasiera-data: 2022(e)ko otsailaren 14a\nAmaiera-data: 2022(e)ko martxoaren 28a\nZer da ebaluatzea? Zer dira hizkuntza-konpetentziak?\nEbaluazioa metodologia berrien bidez egindako guztiari zentzua ematen dion tresna da, hau da, metodologiak eta ebaluazioa elkarren eskutik oratuta daude, banaezinak dira, bestela, jabetze-prozesua hankamotz ibiliko litzateke.\nEta irakasle guzti-guztiok joan beharko genuke ildo beretik, ikasgai guztietan hizkuntza-konpetentziak lantzen direlako, beraz, ebaluatzeko irizpide berberak ere jarri beharko genituzke indarrean.\nProiektuaren diseinuak eta proiektua praktikara eramateak ekarriko dituen emaitzek lotura zuzena izango dute gazteek eskuratuko dituzten ulermen-konpetentziekin. Zehazki, Curriculumak eta Europako Bolonia planak barnebiltzen dituzten oinarrizko zehar-konpententzia eta diziplina barneko konpetentzia askorekin. Horrez gain, emozio- eta genero-ikuspegitik landuko dira gaiak, hezkidetza hezkuntza-ipar harturik.\nIkastaroa online izango da, nagusiki. Aurrez aurreko saio bakarra izango du, ikastaroaren hasiera-egunean: otsailaren 14an (17:30-19:30). Saioa UEUren Ikastetxe Nagusian izango da (Otaola hiribidea, 1. Eibar).\nEbaluazioak momentu desberdinetako emaitzak ikertzea, hasierako diagnosia, bitartekoa eta bukaerakoa bereiztea, hobekuntza edo nolabaiteko bilakaera dagoela bermatzeko, hasierako ebaluazioaren garrantzia balioetsiz.\nKonpetentzietan oinarritutako ebaluazioan oinarritzea, ebaluatzeko teknika batzuk zein Boloniatik etorritako gomendioak kontuan hartuz, ikasleen hobekuntza lortzeko.\nEbaluazioa tresna formatibotzat hartzea, kalifikatzeko bidea delakoa alde batera utziz, ikaskuntza prozesu transferigarria izateko.\nFeedbackaren garrantzia balioestea, ikasleen ekarpenak kontuan hartuz, prozesuan modu aktibo batean sarrarazteko.\nEbaluazioa ikasleen adinera eta hezkuntza-mailara egokitzea, feedbackaren bidez, errealitatera moldatzeko.\nEbaluazioak euskararen erabilera sustatzen laguntzea, ebaluatzeko irizpide berberak erabiliz, hezkuntza-komunitate osoa ekosistema lagungarria izateko.\nHizkuntza konpetentziak eta gaitasunak.\nCurriculuma eta ISEI-IVEI markoak alderatu.\nBoloniatik etorritako hizkuntza ebaluatzeko irizpideak ezagutarazi.\nEbaluazio motak, aldiak eta tresnak erabili.\nIkastaroak metodologia parte-hartzailea eta aktiboa izango du. Partaideen aurrezagutzetatik abiatuko da, eta teoria bizi-esperientzietan eta eguneroko lan-jardunean kokatzea izango du helburu, hausnarketa pertsonalak partekatzean oinarrituz. Era berean, ikastaroak alde teorikoa eta praktikoa uztartuko ditu, ikaskuntza-prozesuari eta gaitasunei garrantzi handia eskainiz. Formatuaren aldetik, ikastaroa online motakoa izango da. Horretarako, Moodle irakaskuntza-plataforma batean oinarrituta dagoen UEUren Ikasgela Birtuala erabiliko da.\nOinarri kontzeptualak idatzizko zein ikus-entzunezko materialekin landuko dira. Ondoren, lan pertsonala beharrezkoa izango da, hausnarketa pertsonaletatik kolektiboetara salto egiteko, horretarako talde-dinamikak erabiliz. Horretarako, talde-dinamiketan norberaren iritzi, hausnarketa, esperientzia edota zalantzak ikaskideekin partekatzeko aukera egongo da, taldeari modu eraikitzailean eraginez.\nHezkuntza-maila zein irakasgai guztietako irakasleriari.\nhizkuntza konpetentziak, ebaluazioa, UEU, ikastaroak


Hainbat ahultasun Rockwell Automation-en RSLinx Classic-en | BCSC - Zibersegurtasun Euskal Zentroa\nHainbat ahultasun Rockwell Automation-en RSLinx Classic-en\nRSLinx Classic, 4.00.01 bertsioa eta lehenagokoak.\nRockwell Automationek, Tenable eta Nozomi Networks-eko Younes Dragonirekin lankidetzan, bufferraren gainezkatze eta baliabideen kontrolik gabeko kontsumo erako hainbat ahultasunen berri eman dute. Ahultasun horiek arrakastaz baliatuz gero, kaltetutako gailurako sarbidea blokea liteke edo bertan kodea exekutatu.\nRockwell Automationek ahultasun horiek arintzen dituen softwarearen bertsio berri bat argitaratu du. Bertsio berri hori bere plataformatik deskarga daiteke, aldez aurretik erregistratu ondoren, ondoko loturan:\nRockwell Automationek 44818/tcp ataka desgaitzea ere aholkatzen du, posible baldin bada behintzat komunikazio horiek erabiltzen ari ez badira.\nBufferraren gainezkatze erako ahultasun bat baliatuz, urruneko erasotzaile batek gaizki sortutako CIP pakete bat bidal lezake 44818 atakara, eta horrek software aplikazioak ez erantzutea eta hura gelditzea eragingo luke. Gainera, ahultasun hori baliatuz urrunetik kodea exekutatu ere egin liteke, bufferraren gainezkatzeari esker. Ahultasun horretarako CVE-2018-14829 identifikatzailea erreserbatu da.\nBufferraren gainezkatze erako ahultasun bat baliatuz, autentifikaziorik gabeko urruneko erasotzaile batek gaizki sortutako CIP pakete bat bidal lezake 44818 atakara, RSLinx-en Classic aplikazioan zerbitzuaren ukapen egoerak sortzeko xedearekin. Erabiltzaileak softwarea eskuz berrabiarazi beharko du berriro modu egokian funtziona dezan. Ahultasun horretarako CVE-2018-14821 identifikatzailea erreserbatu da.\nAutentifikaziorik gabeko urruneko erasotzaile batek bereziki diseinatutako Ethernet/IP paketeak bidal litzake 44818 atakara. Hori eginez aplikazioak erantzuteari uztea eta gelditzea eragingo du, baliabideen kontrolik gabeko kontsumo bat dela eta. Erabiltzaileak softwarea berrabiarazi beharko du funtzionaltasuna berreskuratzeko. Ahultasun horretarako CVE-2018-14827 identifikatzailea erreserbatu da.


Euskalduna izateagatik, burlak jaso - Ahotsak.eus\nEuskalduna izateagatik, burlak jaso\nEuskalduna izateagatik, burlak jaso Umetan euskalduna izateagatik bizitakoa gogoan du. Orduan, ondo ikasi zuen etxean euskaraz eta kalean erdaraz egin behar zuela.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan LEG-063-005 kodeko bideoa nahi duzula aipatzea: ahotsak@ahotsak.eus\nUmetan euskalduna izateagatik bizitakoa gogoan du. Orduan, ondo ikasi zuen etxean euskaraz eta kalean erdaraz egin behar zuela.\nGaia(k): Euskara » Euskararen egoera , Euskara » Euskararekiko sentimendua\n- Gerra ostean…\n- Ni, ni neskatxue nintzela, nik kontatuko dizut niri gertatutako bat, gauza bat hemen herrian, ta geroau gehidxau gogoratzen naz, ze gauzie! Gaztia izen nazen arte, ez naz gogoratu ezen horrekaz, baiña orain esaten dot, bueno, baiña zelako gauzak pasetan ziren! Ba ni, neskatxua, ba ez dakit zenbat urte euko neban, zazpi-zortzi urte edo, ta ikastolara, ez? Baserriti, hemen, baserria, herriti apur bat kanpora, ta amak esan usten: “ume, ekarriko ostazu lejia botilla bat burgalesen dendati”, hemen plazan, aoen denda bat, ta esaten utsien “el burgalés”, han auzenak, ez? Ta klaro, zelan hor, ikastola onduan auen, ba ipini eusten paiñolotxo baten erriela edo ez dakit zer, da, nik urten nebanien eskolatik hartu… jun nintzen hartzen lejia-botilla, ta esan notsen: “lejia-botilla bat”. Bueno, ba, emun usten, ta han auzen… Ze kuartela orduen zegoen herrian, herrian, hemen, herri erdian…\n- Guardia Zibillana?\n- Guarda Zibillena. Ta klaro, horren emazteak ba, dendara, hara barriketan, haik ez aukien lanik nire ama modun jorran, ta zolora, ta horti ta hemeti, ba han eoten ziren hiru edo lau, gogoratzen naz auzela hiru edo lau emakume han, ta esan eutsien batek esaten dio dendakueri: ““Oye, ¿quién es esta… esta chiquilla?, y dice: “Ésta es de unos vascos de allá, de allá fuera, de más arriba del pueblo”, y dice: “¿Vascos? ¡Fíjate! ¡Pues son más tontos!, ¿Éstos cómo pueden ser vascos, cómo pueden hablar…?””. Kritiketan euskalduneiri auzen auren artien! Juan nitzenien etxera, lelengoko lana ein nebana esan nutsen: “Ama, niri ez ein euskera, e! Niri ez, ze burgalesenien esan daubie euskaldunak garela tontuak!”.\n- Hori zeuk esan zenion amari…\n- Nauk amari, amak begitu nusten goiti behera ta esan nusten: “zer esan dozu? Aurok agintzen daubie kalien, ta etxien agintzen dut nik! Ta kalean ingo dozu erderaz, ta etxien ingo dogu euskeraz!”. Ta holan mantendu dugu euskera!\n- Kalian erderaz eta etxian euskeraz…\n- Kalean erderaz ta etxean euskeraz!\nEgilea(k): Imanol García\nFrantsesa ongi menperatzen txikitatik\nEskolara gutxi joan arren, irakurtzen ikasi zuen\nJatetxe askotan, menua ez dago euskaraz\nOlabide ikastolaren hasiera, 1963an\nEskolan euskaraz egiten zuenari zigorra\nKalean jaio, baserrian hazi


EBk anbizio handiko plan bat adostu du klima-aldaketaren aurka | Consumer\nEBk anbizio handiko plan bat adostu du klima-aldaketaren aurka\nEstatu kideek %20 murriztuko dituzte co2-emisioak 2020 baino lehen.\narabera: Larunbata, 2008ko abenduaren 13a\nNegoziazio luze eta gogorren ondoren, Europako Batasunak (EB) atzo lortu zuen, azkenean, klima-aldaketari aurre egiteko neurri-plan handi bat hitzartzea. Hala, EB lehena da planetaren berotzearen aurkako borrokan.\n“Munduan ez dago hain arau zorrotzak ezarri dituen kontinenterik”, esan zuen Nicolas Sarkozy EBko lehendakari frantsesak eta txandakoak, eta akordioaren izaera “historikoa” azpimarratu zuen.\n“Lehenengo aldiz, planetaren aldeko benetako aldaketa bultzatzea erabaki dugu, murrizketa-sistema oso zehatz eta operatibo baten bidez”, esan zuen Jean-Louis Borloo Garapen Iraunkorreko ministro frantsesak.\nEuropako Parlamentuak oraindik berretsi beharko duen proiektuan jasotako neurrien arabera, Batasuneko kide diren herrialdeek 2020rako karbono dioxidoaren (CO2) emisioak %20 murrizteko, energia-eraginkortasuna beste %20 hobetzeko eta kontsumitzen den energiaren %20 iturri berriztagarrietatik lortzeko konpromisoak betetzea lortuko dute.\nPlanaren helburuetako bat hedapeneko herrialdeekin lankidetzan aritzea da, emisioak murrizten laguntzeko. Izan ere, herrialde horietako industriak askoz ere kutsagarriagoak dira lehengo bazkideenak baino. Horri dagokionez, Sarkozyk zehaztu zuen zenbait malgutasun-neurri hartu direla ikatzarekiko mendekotasun handia duten eta ondorio ekonomiko negatiboak izan ditzaketen Europako erdialdeko eta ekialdeko herrialdeen alde.\nEmisioak murrizteko, EBko herrialdeek erabaki dute industriak orain arte doan jasotzen zituzten emisio-eskubideak ordaintzen hastea. Diru hori diru-kutxa publikoetara joango da. Gainera, elkartasun-mekanismo bat ezarriko da diru horren zati bat Batasuneko herrialde pobreenetara bideratzeko.\nHala ere, emisio-eskubideen %100 doan ematea aurreikusten da atalase jakin batzuk gainditzen dituzten sektoreei. Horren bidez, emisio-eskubideen enkanteek gehien kaltetzen dituzten sektore kutsagarrienek beren fabrikak EBtik kanpo ateratzea eragotzi nahi da.\nGehien kutsatzen duten sektoreak behartuta daude emisioak %21 murriztera 2005ekoekin alderatuta. Beste sektore batzuek, hala nola garraioa edo etxebizitza, %10 egin beharko dute urte berean.\nanbizio handiko plan emisioak klima-aldaketa países miembros recortarán-eu países-eu


LASA enpresa itxi egingo dutela salatu du ELAk - Arrasate - Goiena.eus\nLASA enpresa itxi egingo dutela salatu du ELAk\nUbane Madera 2010-05-14 12:50\nMarkuleten dagoen LASA enpresa itxi eta 25 langile kalean geratuko dira. Horixe salatu du ELA sindikatuak gaur goizean (egubakoitza). Epailearen esku dago kontua eta 15-20 egun barru jakinaraziko du erabakia. Sindikatuak lanean segitzearen alde borrokatuko du. Eta enpresa ixten badute, berriz, langileendako 45 eguneko kalte-ordaina lortzeko helburuarekin. Enpresako zuzendaritzak, berriz, nahiago du adierazpenik ez egin.\nELA sindikatuak salatu duenez, enpresak "soldatarik ez du ordaintzen irailetik eta EREan daude azarotik". Eta zera ere gaineratu du: LASA "itxi nahi dute orain lanik ez dagoela argudiatuz. Hori bai, gaur egun oraindik lana eskaintzen dute eta Txinan egiten da lana LASAko planoekin".\n45 eguneko kalte ordaina gura\nEmandako xehetasunen arabera, FOGASAren bitartez dabiltza soldatak kobratzen. "Baina FOGASAk bost hilabetekoa estaltzen du bakarrik, hortik aurrera norberaren langabeziatik jaten" dabiltzala adierazi dute.\nHorrez gainera, kalean geratuz gero, 20 eguneko kalte ordaina emango dietela jakinarazi diete langileei, eta sindikatuak 45 egunekoa gura du. Erabaki hori ere epailearen esku dago.\nEnpresa ixten denean kalean geratuko direnen egoera ere azpimarratu gura izan du ELA sindikatuak: "Gazteenak 34 urte ditu, eta gero 40 urtetik gorakoak gara guztiak".\nLASA enpresako zuzendaritzarekin ere jarri gara harremanetan, euren ikuspuntua azal dezaten, baina esan dute nahiago dutela adierazpenik ez egin.\nLASA enpresa Markuleteko industrialdean dago. Lineas Automaticas da izen osoa.


Mondragon Unibertsitatearen 2021-2022 ikasturte akademikoari hasiera emateko ekitaldia izan da Basque Culinary Centerren - Basque Culinary Center\nMondragon Unibertsitatearen 2021-2022 ikasturte akademikoari hasiera emateko ekitaldia izan da Basque Culinary Centerren\nMondragon Unibertsitateak gaur egin du 2021-2022 ikasturtearen hasiera-ekitaldi ofiziala, aurten 10 urte bete dituen Basque Culinary Center - Gastronomia Zientzien Fakultatean. Aurtengoan ere, COVID-19a dela eta, partaideen kopurua mugatua izan da eta ekitaldia streaming bidez jarraitzeko aukera egon da.\nIñigo Urkullu lehendakariak eman dio hasiera ofiziala ikasturteari. Lehendakariak hitza hartu aurretik, Mondragon Unibertsitateko idazkari nagusi Idoia Peñacobak joan den ikasturteko memoria akademikoa azaldu du, Basque Culinary Center - Gastronomia Zientzien Fakultateko doktore eta Basque Culinary Centerreko teknologia-zentroko (BCC Innovationeko) ikertzailea den Usune Etxeberriak «Osasuna eta gastronomia. Gizarte-eraldaketarako agertokia» eskola magistrala eman du eta Mondragon Unibertsitateko errektore Vicente Atxak ikasturte berrirako sarrera-hitzaldia eskaini du.\nMondragon Unibertsitateko errektore Vicente Atxaren hitzaldiak hiru ardatz izan ditu: 10 urte bete dituen Basque Culinary Center proiektua, COVID-19a eta unibertsitateak goi-mailako prestakuntzarekin duen konpromisoa, eta unibertsitatearen erronkak pandemia-osteko etorkizunari begira.\nBasque Culinary Centerrek 10 urte\nErrektoreak gogoratu duenez, Basque Culinary Center, Mondragon Unibertsitatearen Gastronomia Zientzien Fakultatea, orain 10 urte jarri zen martxan: «Gure herentzia eta euskal sukaldari handien jakinduria aprobetxatuz, eta Mondragon Unibertsitatearen lidergoarekin, prestakuntza-zentro hau nazioarteko erreferentzia bilakatu da 10 urtean». Basque Culinary Centerren prestakuntza aurreratuko eredua eta kalitatezko ikaskuntza praktikoa azpimarratu ditu Vicente Atxak: eginez ikasten dela bertan. «Mondragon Unibertsitatea harro dago Basque Culinary Center bultzatu izanaz. Duela 10 urte, unibertsitate-mundura ekarri genuen gastronomiako prestakuntza, eta, horri esker, gaur egun 30 herrialde baino gehiagoko ikasleak trebatzen ditugu bertan», adierazi du.\n10 urteotan, graduko, masterreko eta doktoregoko programak jarri dira abian Gastronomia Zientzien Fakultatean, eta, horiekin batera, baita profesionalentzako prestakuntza ere. Hala, 2.000tik gora ikasle eta sektoreko profesional trebatu dira bertan. Gainera, BCC Innovation sortu da, gastronomiako teknologia-zentroa. Egun, 50 enpresa baino gehiagorekin batera dihardu lanean hainbat jardueratan.\nEta, BCCri buruzko atala bukatzeko, Basque Culinary Centerren hurrengo erronka aipatu du: Gastronomy Open Ecosystem proiektua. Errektorearen hitzetan, «gastronomiaren enpresa-sektorean, Euskadi munduko berrikuntzaren erdigunean kokatuko du proiektu horrek, Donostiatik abiatuta». Egitasmoaren helburua da «sektoreko balio-kate osoan berrikuntzaren katalizatzaile izatea, eta, horretarako, prestakuntza aurreratua eskaintzea eta ekintzailetza-komunitate global bat sortzea: produktu berriak garatuko dituzten start-upak eta enpresak».\nPrestakuntzarekiko konpromisoa eta COVID-19a\nErrektoreak iazko martxoan bizitako egoera ekarri du gogora; alegia, pandemia agertu zenean, unibertsitateak asteburu bat izan zuela ikasleen eta irakasleen etxeak campus birtual bihurtzeko. Eta lortu egin zen. Irakaskuntza % 100 onlineko bihurtzea bikain egin zen, eta jarduera akademikoari eutsi zitzaion. «Baina ez zen hori gure ikasleek nahi zuten unibertsitate-esperientzia, ezta guk Mondragon Unibertsitatetik eskaini nahi genuena ere. Eta, horregatik, apustu handia egin genuen, Eusko Jaurlaritzaren laguntzarekin, 2020ko irailetik aurrera jarduera akademiko guztietan presentzialtasuna eskaintzeko, ahalik eta neurririk handienean». Hala, joan den ikasturtearen amaieran, eskola-jardunaren % 85 inguru aurrez aurrekoa izan zen gradurik eta masterrik gehienetan. «Presentzialtasun-ratio horiek munduko unibertsitate gutxik berdindu ditzaketela uste dut», azpimarratu du.\nEta gauza bera gertatu da nazioarteko mugikortasunarekin: «Proposatutako programetatik % 90 gauzatu ditugu, eta, bestalde, egoerarik okerrenetan ere, eutsi egin dieguprograma dualei eta praktikei».\nGaur abiatzen den ikasturteari dagokionez, errektorea baikor azaldu da: «6.000 ikasle baino gehiago dira guztira, 2.000 berriak, eta gehienek prestakuntza erabat presentziala jasoko dute». Unibertsitateko kide guztien jarduna «txerto-ondorengo garai honetan edo aurrean dugun agertoki berrian» berriro ere erabat aurrez aurrekoa izango delakoan dago.\nUnibertsitatearen etorkizuneko erronkak xehatu aurretik, gure gizarteak, herrialdeak eta Europak aurrean dituzten erronka batzuen inguruko gogoeta egin du errektoreak. «Gero eta globalagoa den testuinguru honetan, Europak eta Euskadik gizarte-lidergoari eta enpresa-lehiakortasunari eusteko erronka dute aurrean, eta Mondragon Unibertsitateak kalitatezkoa eta pertsonalizatua den unibertsitate-prestakuntza eskaintzeko konpromisoa du. Balioak landuko dituen prestakuntza, puntako ezagutza sortu eta enpresa-sareari transferitzea sustatuko duena, ekintzailetza eta berrikuntza bultzatuko dituena», nabarmendu du.\nAzken finean, Atxak esan duenez, «unibertsitateok egiteko garrantzitsua dugu bi erronka handi horiek —gizarte-mailakoa eta balioen ingurukoa— sendotzeko eta ekonomiaren eta lehiakortasunaren aldeko apustuei eusteko».\nIldo horretan, Mondragon Unibertsitateak ahalik eta eragin ekonomikorik handiena sorraraziko duten proiektuen alde egiten jarraituko duela azaldu du. Hiru proiektu aipatu ditu.\nLehena, Bilbao AS Fabrik prestakuntza-, ekintzailetza- eta berrikuntza-proiektua. 2021eko urtarrilean jarri zen martxan, Bilboko Udalaren lankidetzarekin. Unibertsitatearen helburua da urtero 1.000 ikasle, profesional eta ekintzaile zenbait arlotan trebatzea: negozioetan, datu handietan (big data), robotikan eta digitalizazioak humanitateetan eta hezkuntzan duen inpaktuan, besteak beste. Bigarrena ELAB proiektua da, Arrasaten garatuko dutena. «Azpiegitura industrial bat birmoldatu eta berreraikiko dugu, berrikuntza-zentroa egiteko; bertan, industria-dibertsifikazioarekin eta industria-jarduera jasangarri berriak sortzearekin lotutako proiektuak landuko dira». Zentroak enpresen, ekintzaileen eta teknologia-eragileen arteko diziplinarteko lankidetza sustatuko du, industria-irtenbide jasangarriak garatzeko.\nErrektoreak aipatu duen hirugarren proiektua Ekintzailetzako Plataforma Digital Irekiari buruzkoa da. Erdigunea Euskadin izango duen ingurune digital bat garatzea da proiektuaren helburu nagusia, aukerak erakarri eta munduko ekosistema eta pertsona ekintzaileak konektatuko dituen ingurunea, alegia.\nBukatzeko, Atxak Mondragon ziurtatu duenez, unibertsitateak gauzatu egingo ditu proiektu horiek, «ez dut batere zalantzarik; Bilbao AS Fabrik, ELAB, GOE eta plataforma digitala bat datoz next-generation programen estrategiekin eta helburuekin, eta espero dut gogotsu eta behar den abiaduran ekingo diegula, lankidetza publiko-pribatuaren bidez, beti egin izan dugunez».\n2020-2021 ikasturteko memoria\nMondragon Unibertsitateko idazkari nagusi Idoia Peñacobak, berriz, 202021 ikasturteko Memoria Akademikoa aurkeztu du. Ezer baino lehen, eskerrak eman dizkie unibertsitatea osatzen duten pertsona guztiei, COVID-19ak eragindako gorabeherei erantzuteko gai izan direlako. Idoia Peñacobak azpimarratu duenez, Mondragon Unibertsitateak graduko 17 titulu eskaini zituen, horietako bat erabat berritzailea eta aitzindaria Euskadin: Humanitate Digital Globaletako Gradua. Urtarrilean irekitako Bilbao AS Fabrik campus berrian jarri zuten martxan. Hala, Zorrotzaurreko campus berrian, Enpresen Administrazio eta Zuzendaritza Gradua (myGADE), Mekatronikako Ingeniaritza Gradua, Humanitate Digital Globaletako Gradua eta Ikaskuntza Errazteko eta Berrikuntzako Masterra eskaintzen dira. Guztira 394 ikasle egon dira matrikulatuta Bilboko egoitzetan (Bilbao Berrikuntza Faktorian eta Bilbao AS Fabriken). Graduondoko eskaintzari erreparatuta, 2020-2021 ikasturtean 15 unibertsitate-master ofizial eta 4 doktorego-programa eskaini dira.\n2020-2021 ikasturteko matrikulazioei buruzko azterketa baten arabera, 5.979 ikaslek eman zuten izena, aurreko ikasturtean baino % 8,4 gehiagok, eta graduondoko ikasleen kopurua gehituz gero, 6.200 ikasle egon dira guztira MUn matrikulatuta.\nIkasleen mugikortasunari dagokionez, nazioartekoari eutsi egin ahal izan zaioneurri handi batean, eta 954ikasle egon dira atzerrian, aurreko urtean baino % 18 gutxiago besterik ez. Baina pandemiak eragin handia izan du gurera etorri diren atzerriko ikasleen kopuruan.\nIkerketa eta transferentziaren eremuan ere, unibertsitatearen jarduera nabarmena izan da 2020-2021 ikasturtean: 545 proiektu egin dira, pandemiaren eragina nabaritu den arren; izan ere, enpresa batzuek zailtasunak izan dituzte Ikerketa eta Garapeneko baliabideei eusteko. Nolanahi ere, 1.175 ikaslek egin dute gradu-amaierako proiektua, eta beste 2.631 praktiketan egon dira enpresetan eta beste zentro batzuetan, aurreko ikasturtean baino % 4,2 ikasle gehiago. Profesionalen prestakuntzari dagokionez, joan den ikasturtean 7.522 langilek egin zuten unibertsitateko ikastaro, master edo tituluren bat, aurreko ikasturtean baino % 7 gehiagok.\nAurten, 6.022 ikasle izango ditu Mondragon Unibertsitateak ikasketa ofizialetan matrikulatuta. Horietatik, 5.255 gradukoak dira, joan den ikasturtean baino % 4,4 gehiago. Aurten matrikulatutako ikasle berriak 2.039 dira, eta horietatik 1.543 gradukoak.


Bigas: Lehenengo momentutik argi neukan Eibar jokatzeko leku egokia zela | SD Eibar - Web Oficial\nBigas: Lehenengo momentutik argi neukan Eibar jokatzeko leku egokia zela\nGaur aurkeztu dute Balearretako atzelaria. UD Las Palmasek utzita dator, erosteko aukerarekin\nBere aurkezpenean, Pedro Bigas SD Eibarko jokalari berriak hauxe adierazi du: "lehenengo momentutik argi neukan Eibar jokatzeko leku egokia zela".\nBigas, Fran Garagarza Kirol Zuzendariarekin batera agertu dena, UD Las Palmasek utzita heldu da denboraldi baterako, erosteko aukerarekin Eibarrek Lehen Mailari eusten badio.\nBalearretako atzelariak esan duenez, "lan egiteko eta egunero hobetzeko gogo handia daukat, ilusio itzelarekin nator".\n"Dena emango dut gure lehentasunezko helburua lortzeko, mailari eutsi, eta hortik aurrera, zergatik ez gauza handiagoekin amets egin. Maila eusteari buruz hitz egiten dut, hori delako lortu beharreko lehenengo gauza. Askoz gorago amaitzeko potentziala dago, urtez-urte erakutsi dute hori".\nEra berean, jokalari berriak azpimarratu du kanpotik Eibar "klub osasuntsu bat" bezala ikusten dela, "bere kamisetarengatik dena ematen duen talde zoragarriarekin". "Horrekin identifikatu egiten naiz eta hemen egoteko gogo handia nuen. Asko eman dezaket eta hemen dagoen jendeak ere asko lagun nazake".\n"Taldeak maila oso altua dauka eta ahalegin handia egin beharko dut entrenatzaileari jokatu ahal dudala erakusteko. Mendilibarrek konfiantza handia transmititzen dit, gustura lan egiten dut berarekin, harrera bikaina egin dit lehenengo unetik. Ez dizu minutu bat ere ez erlaxatzen uzten, entrenamendu oso biziekin, eta hori zelaian islatzen da igandeetan".\nBere helburu pertsonala da "ahalik eta partida gehien jokatzea, hori daukat buruan". "Iaz ez nuen nahi bezain beste jokatu. Jokatu ahal dudala sinesten dut".\nFran Garagarzak, bere partez, hurrengoa esan du: "nahi genuen jokalaria aurkitu dugu". "Profil oso zehatzeko jokalaria lortu dugu, Espainiako merkatuan aurkitzeko oso zaila dena".\n"Berehalako errendimendua emango duen jokalaria daukagu. Balio-aniztasuna Pedroren ezaugarri garrantzitsu bat da. Gure jokatzeko estiloa bere profilarekin bat dator. 90. urteko erdiko atzelari ezkerra izatea, liga eta Eibarko taldekideak ondo ezagutzen dituena, oso garrantzitsua da.\nEragiketak Christian Rivera UD Las Palmasera transferitzea barne hartu duela kontutan izanik, Garagarzak hurrengoa aitortu du: "karguan nagoenetik fitxaketarik korapilatsuena izan da hau, tartean sei alde egon direlako (agenteak, klubak, jokalariak...)".


Historia | Asfaltos Uribe : Asfaltos Bizkaia Pavimentos Asfalticos Vizcaya Obra Civil Historia – Asfaltos Uribe : Asfaltos Bizkaia Pavimentos Asfalticos Vizcaya Obra Civil\nAsfaltos Uribe, S.A. enpresa Sabino Uribe Bilbaoren jarraipena da. 1933an hasi zen lanean, haren jardunaren eremuak honako hauek izanik: asfalto urtuzko zoladura, herri-lanak eta eraikuntza. 1980ko apirilean eratu zen enpresa gisa.\nEnpresaren jarduera barne hartzen duten zerbitzuak hiru arlo nagusitan zehatz daitezke:\nAglomeratu asfaltikozko zoladurak:\nKolorezko aglomeratua fabrikatzen, hornitzen eta beroan zabaltzen dugu.\nAsfalto urtuzko zoladurak:\nAsfalto urtuzko zoladura fabrikatzen, hornitzen eta zabaltzen dugu honako hauetan erabiltzeko: industria- eta kirol-zoladuretan, hauts-kontrakoetan, lurrazpiko aparkalekuetan, labainkaden kontrako arrapaletan, slurry-etan, eta abarretan.\nZoladuretarako nahastura bituminosoak fabrikatzeaz eta hornitzeaz gain, baditugu ere beharrezko eskarmentua eta baliabide teknikoak zein gizatiarrak honako beste hauek burutzeko:\nKanpo- eta barne-urbanizatzeak.\nKaleak eta errepideak eraikitzea.\nMota orotako obrak eraikitzea, zaintzea eta konpontzea.\nGaur egun, Asfaltos Uribe erreferente bat da administrazioentzat, enpresa publikoentzat zein pribatuentzat, auzotarren erkidegoentzat eta partikularrentzat. Gure bermea dira guk egindako lanak, gure langileen prestakuntza eta konpromisoa eta gure bezeroen gogobetetasuna.\nAsfaltos Uribek honako ziurtapen hauek dauzka:\nKalitatearen kudeaketa-sistemaren ziurtapena,UNE-EN ISO 9001:2015.\nLaneko segurtasunaren eta osasunaren kudeaketa-sistemaren ziurtapena,OHSAS 18001:2007.\nIngurumen kudeaketa-sistemaren ziurtapena, UNE-EN ISO 14001:2015.\nAsfaltos Uribe elkarte hauetan dago\nEnpresa honako elkarte hauen parte da: ASCOVI / BIEBA (Asociación de Constructores de Vizcaya / Bizkaiako Etxegileen Bazkuna) CEBEK (Confederación empresarial de Bizkaia Bizkaiko Enpresarien Konfederazioa). BIDEAK RECYCLING (Zoruetarako eta zoladuretarako nahasturen ikerketa- eta garapen-elkartea) HELTZEN FUNDAZIOA (Bide Segurtasunerako Euskal Fundazioa) ASNAFU (Asfalto Urtuaren Elkarte Nazionala) A.E.A. (Asfalto Urtuaren Europako Elkartea). Egiaztatutako Enpresen Erregistroan modu honetan azaltzen da: Obren kontratista, 06486R zenbakiduna, sailkapen eta maila gorenak dituena nahastura bituminosoen ekoizpenean eta zabaltzean, eta baita bideen mantentzean ere, besteak beste. Zerbitzuen kontratista, 39675R zenbakiduna. Ekonomia eta Ogasun Ministerioaren Administrazio Kontratazioko Kontsulta Batzordeak jaulki zituen zenbaki biak. Halaber, eraikuntza sektoreko Egiaztatutako Enpresen Erregistroan (REA) 15/48/0003190 zenbakiarekin ageri da.


Wish Jackpot Bazen - Coinfalls Casino\nFairy ipuin famatua den guztiak baino gehiago haurrekin munduko izana Cinderella istorioak entzuten, Rapunzel, Txanogorritxoren etc. And building on the popularity of fairy tales there has been numerous slot games based on them. Eta horrelako joko bat da Wish Jackpot Bazen. Baina Joko hau da benetan berezia aldean maitagarrien ipuin gaikako beste jokoak benetan da maitagarrien ipuin zenbaki bat konbinatzen elkarrekin duelako gaia. Joku honi buruz gehiago jakin ahal izateko, irakurri.\nWish Jackpot Bazen online bideo slot joko bat Blueprint jolas moduan dago 5 zinta eta 20 paylines. zirrikitua honetan play off hasteko zure apustua jarriz by beharko duzu. Hau egin ahal izango duzu pantailaren behealdean on the Guztira Bet fitxa txandakatuz. spin bakoitzeko 20P lekutan arteko apustu egitea spin bakoitzeko 200 £ gehienez Joko hau behar duzu. Behin zure apustua ezarri behar duzu, Botoia sakatu ahal izango duzu eskuineko izkinan.\nNahi izanez gero, zure apustua alda dezakezu spin bakoitzaren ondoren edo bat bera jarraitzeko. Halaber, bada, auto spin aukera bat, ez baduzu nahi Botoia sakatu spin bakoitzaren ondoren.\nWish Jackpot Bazen oso ezaugarri bat aberatsa joko. Jokoa bi hobari nagusi ditu eta bakoitza Myrian mini-jokoak zatitzen.\nLehenengoa eman maitagarrien ipuin bonus den aktibatzen denean lur behar duzu 3 book sakabanatu zinta on ikurretako 1,3 eta 5. duzun bezala kudeatzeko bada egin duten, izango duzu aukera izango da saria honako mini games bat aukeratu jolastu\nRapunzel Free bira – Prince bat bobina agertzen Free bira 5. dorrea eskalada Princess horrela zure biderkatzailea handitzeko gorde mantentzen zuen. Jokoa amaitzen Printzea goiko iristen denean.\nRumpelstiltskin Deal Maker – Hemen duzu emandako asko jorratzen bat hautatu behar duzu. Eskainiko jorratzen du, halaber, baztertzeko eta inork hobe bat itxaron dezakezu.\nHiru txerritxoak Free bira – basurde batekin Free bira.\nJack eta Beanstalk du – Hemen babarrunak jaso beanstalk hazteko egin behar duzu. goiko iritsi bada urrezko antzara arrautza aurkitu ahal izango duzu.\norain, hori gainetik bonus ezaugarriak nahikoa ez balitz, Wish Jackpot Bazen gehiago Fairy amabitxia bonus formularioa eskainiko ditu. Hau bat ausaz antzeman bat non aukera edozein bat aukeratzen da 3 orbs zer bonus zara gonna get agerian uzteko.\nbai eskuratu ahal izango duzu basati bat edo ikurrak edo zure inguruko basatia egiteko edota bere osotasunean reel basatia egiteko. hobariak horietako bakoitza berriro maitagarri baten ondoren izendatzen eta haiekin lotura batzuk izan.\nWish Jackpot Bazen da erraz onena joko Blueprint jolas inoiz etorri arte. Beraz,, eskuratu online eta hau ematen saiatu. It merezi.\nizena: Wish Upon A Jackpot\nBet Spin Per: £ 0.20 - £ 200.00\nbonus Ezaugarriak: Bai\nFree bira: Bai


Europako herrialderen batek lehorreratzeko baimena eman zain dago 'Aita Mari'\nEuropako herrialderen batek lehorreratzeko baimena noiz emango zain dago 'Aita Mari'\nMaltak eta Italiak argi utzi dute portuak itxita izango dituztela migratzaileen ontziak iristen direnean. Erreskatatutako 43 pertsonak lau egun zeramatzaten txalupa batean noraezean.\n"Aita Mari" ontzia, Mediterraneoan. Artxiboko argazkia: SMH.\n'Aita Mari' ontziak 47 migratzaile erreskatatu ditu Mediterraneo itsasoan\n'Aita Mari' Messinako portura heldu da, 158 migratzaile barruan dituela\n'Aita Marik' erreskatatuak Sizilian lehorreratzeko baimena eskuratu du\nMaltako Gobernuak ez dio Aita Mari ontziari hango portuan lehorreratzeko baimenik eman, Itsas Salbamendu Humanitarioa (SMH) gobernuz kanpoko erakundeak astearte honetan jakinarazi duenez. Ontziak 43 migratzaile erreskatatu zituen atzo Mediterraneo erdialdean, Maltako uretatik gertu. Europako herrialde batek lehorreratzeko baimena noiz emango zain jarraitzen du ordutik.\n"Maltak portu seguru batean lehorreratzea edo atzo erreskatatutako 43 pertsonak leku seguru batera eramateko koordinazioa ukatu digu. Eguraldiak okerrera egin du, eta gizaki horiek egun gehiegi daramatzate itsasoan, Europa saiheska begira dagoen bitartean", idatzi du erakundeak sare sozialetan.\nGobernuz kanpoko erakundeak atzo jakinarazi zuen Aita Mari ontziak 47 migratzaile zeramatzan txalupa bat topatu zuela, baina, handik denbora gutxira, erreskatatu dituztenak 43 direla zehaztu zuen, horien artean haurdun dagoen emakume bat. Txalupa horrek lau egun zeramatzan Mediterraneo erdialdean noraezean.\nAita Mari Sirakusako (Sizilia, hegoaldea) portutik Pasaiarantz (Gipuzkoa) abiatu zen igandean, baina txalupa bat noraezean zegoela jakinarazi zioten. Hala, bertan zihoazen migratzaileak erreskatatu zituzten, Maltak ontziratzeko baimena eman ondoren.\nAstelehenean, Itsas Salbamendu Humanitarioak Twitterren idatzi zuenez, "Europak pandemia bat pairatzen duen egoera honetan, baliteke bere herritarrek ulertzea zergatik 43 pertsona horiek ihes egin duten, euren etxea eta bizitza atzean utzita".\n"43 lagunek bakean egingo dute lo gure estalkian, lau egunez patera batean egon ondoren. Eskerrik asko zuen babesarekin eta zuen eguneroko borrokarekin erreskate hau ahalbidetu duzuen herritar guztioi", gaineratu zuen beste mezu batean.\nMaltak eta Italiak argi utzi dute portuak itxita izango dituztela migratzaileen ontziak iristen direnean.